چۆن ئامادەکاری بکەین بۆ ئاشکرابوونی( گه ڕانه وه ی) عیسا؟\n"کەواتە ئێمە وەک خەڵکی دیکە ناخەوین، بەڵکو با ئێشک بگرین و وریابین" ( یه که م سالۆنیکی ٥: ٦)\nنوێژ بکە •\tداوا لە خودا بکە کە پیشانت بدات کە چیت پێویستە بۆ ئامادەکردن. تەنانەت لەناوەڕاستی ئاژاوەدا ڕێنموویتان دەکات بۆ شوێنێکی هێدی و ئارام. ئەو تۆ دەپارێزێت و هێزت دەداتێ کە بەرگری له تاریکی بکەیت. تۆ دەهێنێتەناو ڕووناکیە شکۆدارەکەیەوە، ئەگەر بەئەندازەی پێویست فروته ن بیت و لێی بپرسی.\n•\tگوێ گرتن. خوا دەرفەتێکی بێ هاوبەشی پێداین بۆ ئەوەی جیهان بۆ گەڕانەوەی دووەمی عیسا ئامادە بکەین. ئەمە پێویستی بە گوێ گرتنە لە دەنگی خودا بۆ ئەوەی بتوانین ئیرادەی ئەو جێبەجێ بکەین. ئەو دەمانبات بۆ ئەو شوێنانەی کە پێویستە لەوێ بین و هەواڵی خۆش و مژدەبەخش هاوبەش بکەین.\nسەیرکردن. ئینجیلی پیرۆز هانمان دەدات بۆ ئەوەی سەیری بکەین و ئامادە بین. نەک بە ترس بەڵکو بە خۆشی و خۆشییەوە. گەرانەوەی عیسا دەبێت شکۆدار بێت بۆ گەلەکەی و دەبێت چاوەڕێی ئەو ڕۆژە بکرێت.\nئامادەکاری و ئاگایی بۆ گەڕانەوەی عیسای مەسیح\n"با پشتێنتان بەستراو و چراتان هەڵکراو بێت، وەک ئەوانە بن کە چاوەڕێی گەورەکەیان دەکەن تاکو لە شایی بگەڕێتەوە، کە هاتەوە و لە دەرگای دا، دەستبەجێ لێی بکەنەوە. خۆزگە بەو کۆیلانە دەخوازرێت کە گەورە دێتەوە دەبینێت ئێشکیان گرتووە. ڕاستیتان پێ دەڵێم، گەورەکە ناوقەدی خۆی دەبەستێت و کۆیلەکان دادەنیشێنێت، دێت و خزمەتیان دەکات. جا ئەگەر لە نیوەی شەودا یان نزیکی بەرەبەیان بێتەوە و ئەوان بەو شێوەیە ببینێت، خۆزگە بەو کۆیلانە دەخوازرێت. بەڵام ئەوەش بزانن: ئەگەر گەورەی ماڵ بزانێت لە چ کاتژمێرێک دز دێتە سەری، نایەڵێت ماڵەکەی ببڕدرێت. ئێوەش ئامادەبن، چونکە کوڕی مرۆڤ لە کاتێکدا دێتەوە کە بیری لێ ناکەنەوە." ( مه تا ١٢: ٣٥-٤٠)\nعیسا چوار لێدوانی بەکارهێنا بۆ گرنگیدان بە هەمان بابەت:\n1.\t" ئامادەبە، بە مانای وشە " پشتێنەکانت ئامادە بکە" لەو ڕۆژانەدا، هەموو کەسێک جلی درێژیان لەبەر دەکرد کە ڕێگری لێ دەکردن بە خێرایی بجوڵێنن یا بڕۆن. ئەگەر کەسێک بیویستایە کار بکات یان ڕابکات، ئەوا ڕۆبەکانی( عه باکه ی) دادەنا و بەدەوری کەمەریدا دەیچەقاند بۆ ئەوەی بزووتنەوەکەی تێک نەدات.\n"ڕوناکیەکەت( چرا) بپارێزە" لەو کاتەدا کارەبا نەبوو، ئەگەر چاوەڕێی میوانێکت دەکرد، دەبوو چرا نەوتیەکە ڕۆشن بهێڵیتەوە بۆ ئەوەی میوانه که بیبینیت و بانگی بکەیت ژوره وه. مەبەست لە ئەم ئایەتە ئەوەیە کە چاوەرێی هاتنی سه روه ره کە بکەین.\n"وەک ئەوانە بن کە چاوەڕێی گەورەکەیان دەکەن تاکو لە شایی بگەڕێتەوە، کە هاتەوە و لە دەرگای دا، دەستبەجێ لێی بکەنەوە. خۆزگە بەو کۆیلانە دەخوازرێت کە گەورە دێتەوە دەبینێت ئێشکیان گرتووە" ئەم پشووانە چەند ڕۆژێکیان ده خایاند و زۆربەی کات بۆ هەفتەیەک. خزمەتکارەکان ده بوو ئامادەبن بۆ کردنەوەی دەرگاکە و خزمەتی بکەن بە بیستنی هەواڵی گەیشتنی مامۆستاکەیان. سه روه رەکە دەتوانێت لە نیوەشەودا بێت کاتێک تۆ چاوەڕوانی کەمتر دەکەیت، بۆیە دەبێت ئامادە بن.\n": ئەگەر گەورەی ماڵ بزانێت لە چ کاتژمێرێک دز دێتە سەری، نایەڵێت ماڵەکەی ببڕدرێت" ئەگەر دەتزانی کەی دزەکە دێت، نه تده هێشت ماڵەکەت تاڵان بکات. چونکە تۆ ئامادە یی و چاوەڕێی دەکه یت.\nکاربەرنامەی ئەم چوار لێدوانە بریتییە لە:" ئێوەش ئامادەبن، چونکە کوڕی مرۆڤ لە کاتێکدا دێتەوە کە بیری لێ ناکەنەوە." ( مه تا ١٢: ٣٥-٤٠)\nخۆ ئامادەکردن بۆ هاتنی عیسای مەسیح: ئەو دەبێ گه وره و سه ر وه ری تۆ بێت.\n•\tخۆ ئامادەکردن بۆ هاتنی عیسا: تۆ دەبێت خزمەتکاری ئەو بیت.\n•\tخۆ ئامادەکردن بۆ هاتنی عیسای مەسیح: تۆ دەبێت له چاوەڕێی هاتنی ئەو دا بژیت.\nئامادەکاری بۆ گه ڕانه وه ی عیسای مەسیح\nلەگەڵ خودا لە شوێنێکی ڕاستدا بوەستە ."ئەگەر بە دەمت دانت پێدا نا کە عیسا پەروەردگارە و بە دڵ باوەڕت کرد کە خودا لەناو مردووان هەڵیستاندەوە، ڕزگار دەبیت."( ڕۆمانس ١٠: ٩)\nببورە کە ببوردرێی." ئەگەر گەردنی خەڵکی لەبەر خراپەکانیان ئازاد بکەن، ئەوا باوکی ئاسمانیشتان لێتان خۆشدەبێت. بەڵام ئەگەر گەردنی خەڵکی ئازاد نەکەن، ئەوا باوکیشتان لە گوناهەکانتان خۆش نابێت."( مه تا ٦: ١٤-١٥)\nوشەی خودا بخوێنەوە. "کۆشش بکە وەک کارگەرێکی بێ شەرمەزاری خۆت بسەلمێنی بۆ خودا، بە ڕێگای ڕاست وشەی ڕاستی لێک بدەیتەوە."(٢ی تیمۆتی ٢: ١٥)\nژیانێکی ئیمانداری بگوزەرێنن . "تەنها گوێگری وشەی خودا مەبن، بەڵکو کاری پێ بکەن، ئەگینا خۆتان هەڵدەخەڵەتێنن، چونکە ئەگەر یەکێک گوێگری وشەی خودا بێت و کاری پێ نەکات، وەک یەکێک وایە لە ئاوێنەدا سەیری ڕوخساری خۆی بکات، ئینجا دوای ئەوەی سەیری خۆی دەکات و دەڕوات، یەکسەر لەبیری دەچێت چۆن بووە. بەڵام هەرکەسێک بە وردی سەرنجی ئەو شەریعەتە تەواوە بدات کە ئازادی دەبەخشێت، هەروەها بەردەوام کاری پێ بکات و ئەوەی دەبیستێت لەیادی نەکات بەڵکو کاری پێ بکات، ئەوا ئەمە لە کرداریدا بەرەکەتدارە."( یاقوب ١: ٢٢-٢٥)\nتۆبە بکه ن! وەک عیسا فەرمووی :"لەو کاتەوە عیسا دەستی کرد بە جاڕدان و دەیفەرموو: «تۆبە بکەن، چونکە پاشایەتی ئاسمان نزیک بووەتەوە."( مه تا ٤: ١٧) لەخوا داوا بکه یارمەتیت بدات کە بەڕاستی و ڕاستگۆیانە بیگۆڕدرێیت.\nدوای خواو پاشایەتی و ئیرادەی خۆی بکە ون. عیسا وتی: "بەڵکو یەکەم جار داوای پاشایەتییەکەی خودا و ڕاستودروستییەکەی بکەن، هەموو ئەمانەتان بۆ دابین دەکرێت."( مه تا ٦: ٣٣) وشەی ئیلهامبەخشی خودا دەڵێت: "لەبەر ئەوەی ئێوە لەگەڵ مەسیحدا هەستێنرانەوە، کەواتە بۆ ئەو شتانەی سەرەوە کۆشش بکەن، لەوێ مەسیح لە دەستەڕاستی خودا دانیشتووە. بایەخ بەو شتانەی سەرەوە بدەن، نەک ئەوانەی لەسەر زەوین"( کۆلۆسی٣: ١-٢)\nبەدوای ڕاستی تەواوی کتێبەکەدا بگەڕێ و هاوبەشی بکە. وەک عیسای مەسیح شاگردە ڕاستەقینەکانی ڕاسپارد: "کەواتە بڕۆن، هەموو نەتەوەکان بکەنە قوتابی، بە ناوی باوک و کوڕ و ڕۆحی پیرۆز لە ئاویان هەڵبکێشن، فێریان بکەن با کار بکەن بە هەموو ئەو شتانەی کە ڕامسپاردوون. دڵنیابن من هەموو ڕۆژێک لەگەڵتانم، هەتا کۆتایی زەمان."( مه تا ٢٨: ١٩-٢٠)\nنیسان 1, 2021 له 10:29 pm\nنیسان 6, 2021 له 4:35 am\nPrevious بۆچی دوای ئیسە مەسیح دەکەون؟


رێورەسمی دەست بەكاربونی بە رێوەبەری حەج و عومرەی سلێمانی ئە نجام درا | وه‌زاره‌تی ئه‌وقاف و كاروباری ئایینی\nڤه‌كرنا خولا فێركرنا قورئانا پیرۆز ل مزگه‌فتا سه‌ید ئیبراهیم خه‌لیل ل زاخۆ\nکۆمسیۆنی باڵاى ھەڵبژاردن و راپرسى هه‌رێم ڕێز لە وەزارەتی ئەوقاف دەگرێت\nسه‌باره‌ت به‌كردنه‌وه‌ى فرۆكه‌خانه‌كان بۆ عه‌مڕه‌كانى هه‌رێم،كۆنگره‌یه‌كى رۆژنامه‌وانى بۆ به‌رێوه‌به‌رى گشتى حه‌ج و عومره به‌رێوه‌چوو\nوەزیری ئەوقاف پەیمانگای کوردستانی بۆ وتاربێژی بەسەرکردەوە\nناونیشانه‌كانی وتاری هه‌ینی ڕێكه‌وتی 16-2-2018\nبەسەرپەرشتى به‌ڕێز وەزیرى پەروەردە لەسەر بابەتى رێکخستنەوەى حوجرەى فەقێیان شاندى نێوان هەر دوو وەزارەتى ئەوقاف و وەزارەتى پەروەردە کۆبوونەوە\nبەئامادەبوونى به‌ڕێز وەزیرى ئەوقاف لێژنەى باڵاى بۆردى وەزارەت کۆبووەوە\nدەستپێك ئەوقافەكان به‌رێوبه‌رایه‌تی گشتی سلێمانی رێورەسمی دەست بەكاربونی بە رێوەبەری حەج و عومرەی سلێمانی ئە نجام درا\nرێورەسمی دەست بەكاربونی بە رێوەبەری حەج و عومرەی سلێمانی ئە نجام درا\nڕێككه‌وتی نوسین ته‌مموز 24, 2015 In: به‌رێوبه‌رایه‌تی گشتی سلێمانی\nراگەیاندنی بە رێوە بە رایە تی گشتی ئەوقافی سلێمانی\nرۆژی 23/7/2015 بە ئامادە بونی شێخ قاسم رە سول بە رزنجی بە رێوەیەری گشتی حە ج و عومرەی كوردستان و بە رێوە بەری گشتی ئەوقافی سلیمانی و راویژكاریكی وەزارەتی ئەوقاف و بە رێوە بەری ئە وقافی سلێمانی و بەریوەبەری راگە یاندنی گشتی ئەوقافی سلێمانی و نوینەری یە كێتی زانایانی ئایینی ئیسلامی لقی سلێمانی ، رێو رەسمی دەست بەكاربونی بەرێوە بەری حە ج و عومرە ی سلێمانی لە بە رێوە بە رایە تی حە ج و عومرە ی سلێمانی بە رێوە چوو .\nشایانی باسە لە پیشودا ئەم بەریوەبەرایەتی یە لە لایەن راویژكاری وەزارەت( حاجی وشیار) وە بە وەكالەت بەریوە دەبرا ، لەئیستاشدا مامۆستا كامە ران عە لی خوا رە حم وەك بە رێوە بەری حە ج و عومرە ی س لێمانی لە شوینی كارە تازە كەیدا دە ست بە كاربوو.\nژماره‌ی بینراوی ئه‌م بابه‌ته : 159\nمانگێک دیاری بکه شوبات 2018 كانونی دووه‌م 2018 كانونی یه‌كه‌م 2017 تشرینی دووه‌م 2017 تشرینی یه‌كه‌م 2017 ئه‌یلول 2017 ئاب 2017 ته‌مموز 2017 حوزه‌یران 2017 ئایار 2017 نیسان 2017 ئازار 2017 شوبات 2017 كانونی دووه‌م 2017 كانونی یه‌كه‌م 2016 تشرینی دووه‌م 2016 تشرینی یه‌كه‌م 2016 ئه‌یلول 2016 ئاب 2016 ته‌مموز 2016 حوزه‌یران 2016 ئایار 2016 نیسان 2016 ئازار 2016 شوبات 2016 كانونی دووه‌م 2016 كانونی یه‌كه‌م 2015 تشرینی دووه‌م 2015 تشرینی یه‌كه‌م 2015 ئه‌یلول 2015 ئاب 2015 ته‌مموز 2015 حوزه‌یران 2015 ئایار 2015 نیسان 2015 ئازار 2015 شوبات 2015 كانونی دووه‌م 2015 كانونی یه‌كه‌م 2014 تشرینی دووه‌م 2014 ئاب 2014 شوبات 2014 كانونی دووه‌م 2014


بۆچی كه‌س له‌ژێر سێبه‌ری یه‌كێتیدا پارێزراو نییه؟\nشه‌ڕكردن له پێناو پاراستنی حورمه‌ت\nهه‌ڵاتن بۆ ژێر سێبه‌ری پارتی له‌ترسی یه‌كێتیی\nله‌سه‌رده‌می مام جه‌لالدا، له‌سه‌ر هه‌ر دۆسییه‌كی ناوخۆیی، كاتێك راپۆرتێك ده‌هات، مام جه‌لال ده‌یوت: وێنه‌یه‌كی بۆ خۆم و وێنه‌یه‌كیش بۆ به‌رپرسی ده‌زگا، وێنه‌یه‌كیش له‌نێوانی خۆمان و خودا. واته مام جه‌لال خۆی ئیجرائاتی ده‌كردو هیچ كات له‌سه‌رده‌می ئه‌ودا، كه‌ڕامه‌ت و حورمه‌تی سه‌ركرده‌و كادیران به به‌رچاوی خه‌ڵك و به ئاشكرا نه‌ده‌شكێنرا، كه‌سیش ته‌فاسیلی نێو راپۆرته‌كانی نه‌ده‌زانی.\nبه‌ڵام ئێستا هه‌ر راپۆرتێك له‌ده‌زگاوه دێت، وێنه‌یه‌كی بۆ مه‌سئولی ده‌زگاو وێنه‌یه‌كی بۆ هاوسه‌رۆك، وێنه‌یه‌كیش بۆ راگه‌یاندن و سۆشیال میدیایه. واته جگه له‌وه‌ی ئه‌و راپۆرتانه‌ی ئیجرائاتی له‌سه‌ر ناكرێت، ئه‌گه‌ر لەگەڵ به‌رژه‌وه‌ندییه‌كانی حزب نه‌هاته‌وه، رێك نوسخه‌یه‌یكی ده‌نێرن بۆ فه‌یسبوك و كابرای پێ ده‌شكێنن.\nبه‌درێژایی مێژووی یه‌كێتیی نیشتمانی كوردستان، جۆرێك له نا دڵنیایی له‌ئاینده‌ی خۆت له‌نێو ئه‌و حزبه‌دا هه‌ر هه‌بووه، به‌ڵام له‌دوای وه‌فاتی مام جه‌لال ئه‌و بابه‌ته به‌ته‌واوی هه‌ستی پێده‌كرێت. ئه‌وانه‌ی له‌سه‌ركردایه‌تی و له‌ده‌ره‌وه‌ی سه‌ركردایه‌تین، هیچ كات له‌ژێر سایه‌ی ئه‌و حزبه‌دا پارێزراو نین، هه‌میشه نا دڵناییه‌كیان هه‌بووه به‌وه‌ی رێزیان لێناگیرێت، زۆرجاریش مه‌له‌فیان بۆ دروست ده‌كرێت، هه‌میشه ترسیان له‌وه هه‌بووه ئه‌گه‌ر له‌ده‌ره‌وه‌و ناوه‌وه‌ی یه‌كێتیی بن، له‌رووی كۆمه‌ڵایه‌تی و مادی و مه‌عنه‌وی پارێزراو نین.\nدواین نموونه‌ش ئاینده‌ی عه‌تا سه‌راوی، ئه‌ندامی سه‌ركردایه‌تی ئه‌و حزبه‌یه. سه‌راوی، كاتێك به ده‌نگێكی به‌رزو به ئاشكرا له‌راگه‌یاندن هێرشده‌كاته سه‌ر سه‌رۆك و سه‌ركردایه‌تی حزبه‌كه‌ی، ئه‌گه‌ر به‌شێكی په‌یوه‌ندی به‌كێشه‌و به‌رژه‌وه‌ندی كه‌سی بن، به‌شه‌كه‌ی دیكه په‌یوه‌ندی به‌وه‌وه هه‌یه له‌نێو حزبه‌كه‌یدا رێزو حورمه‌تی ناگیرێت و ئاینده‌ی نه پارێزراوه.\nعه‌تا، دواین نمونه‌ی سه‌ركرده‌یه‌كی یه‌كێتییه له‌ئاینده‌ی خۆی له‌نێو ئه‌و حزبه‌دا دڵنیا نییه، به‌ڵام ئه‌گه‌ر بگه‌ڕێینه‌وه بۆ مێژوو و ساڵانی رابردوو، ده‌یان نموونه‌ی له‌و شێوه‌یه به‌رچاو ده‌كه‌ون، له نموونه‌ی (ئازاد جوندیانی و نه‌جمه‌دین كه‌ریم و عارف روشدی و عوسمانی بانی مارانی و هه‌ڵو پێنجوێنی و سامان گه‌رمیانی و سالار عه‌زیزو فه‌ره‌یدون عبدولقادرو سیروان كێخوا نه‌جم و ...هتد) .\nئه‌رێ كه‌سێك ناپرسێ بۆچی، نه‌وه‌كانی قازی محه‌مەدو شێخ محمود، نه‌یانویست بچنه ژێر سێبه‌ری یه‌كێتیی و بوونه موچه خۆری پارتی؟!.\nبۆچی عه‌زیز وه‌یسی، له‌به‌رپرسێكی سه‌ربازی په‌كه‌كه‌وه ناچێته ناوهێزێكی دیكه‌و رێك خۆی ده‌خزێنێته‌وه نێو پارتی؟!\nعوسمان ئۆجه‌لانی برای عبدوڵا ئۆجه‌لان، كاتێك رێزه‌كانی په‌كه‌كه جێده‌هێڵێت، بۆچی ناچێته ژێر باری هێزێكی دیكه‌و له‌گوندی ئیتاڵی ده‌بێته میوانی پارتی؟!\nباشه بۆچی عبدوڵا كێخوا موباره‌ك، له‌دیمانه‌یه‌كیدا باس له‌په‌شیمانبوونه‌وه‌ی له‌كاركردنی له‌نێو یه‌كێتیی ده‌كات، له‌ولاشه‌وه به‌چه‌قه‌نه‌یه‌ك له‌به‌رده‌م لاوازترین ئه‌ندامی مه‌كته‌بی سیاسی پارتی، ئیعلانی پارتی بوونی خۆی ده‌كات؟!\nكه‌واته بۆچی خه‌ڵك له‌یه‌كێتیی و گۆڕانه‌وه ده‌بنه پارتی، به‌ڵام به‌ده‌گمه‌ن پێچه‌وانه‌كه‌ی رووده‌دات؟\nباشه ئه‌وه په‌یوه‌ندی به‌وه نییه، كه كه‌س له‌نێو ئه‌و حزبانه‌ی زۆنی سه‌وز له‌ئاینده‌ی خۆیان دڵنیا نین و ترسیان هه‌یه هه‌ركاتێك حزبه‌كه‌یان بیانه‌وێ مه‌له‌فیان بۆ دروست ده‌كات؟!\nعوسمان بانی مارانی و سه‌ركه‌وت كوبه، كه له هه‌ستیارترین كاتدا چوونه‌وه نێو ریزه‌كانی یه‌كێتیی، ئایه له پای ئه‌و چوونه‌وه‌یه چیان وه‌رگرت جگه له‌ته‌همیش كردن و پێدانی پۆستی ته‌شریفاتی.\nئه‌گه‌ر كه‌سێك بیه‌وێ بێته‌وه ناو یه‌كێتیی، به‌ڵام بزانێت مه‌سئولیه‌ت و داهاتووی نه‌پارێزرێت، بۆچی بێته‌وه؟!\nیانی یه‌كێتیی، نه‌یده‌توانی له‌كۆی 124 ئه‌ندامی سه‌ركردایه‌تی شوێنی عوسمان بانی مارانی و هاوشێوه‌كانی بكاته‌وه؟!\nشه‌ڕی ئێستای به‌شێك له‌باڵه‌كانی یه‌كێتیی و ئه‌ندامانی مه‌كته‌بی سیاسی یه‌كێتی، شه‌ڕكردنه له‌پێناو حساب بۆ كردن و رێزگرتن و گه‌ڕانه‌وه‌ی حورمه‌ت بۆیان، له‌نێوشیان شانازی ئیبراهیم و چه‌ند ئه‌ندامێكی دیكه‌ی مه‌كته‌بی سیاسی.\nله نێو ئه‌و یه‌كێتیه‌دا، ده‌یان كه‌سی وه‌ك (ئه‌رسه‌لان بایزو عیماد ئه‌حمه‌دو مه‌لا به‌ختیار ...هتد) حسابیان بۆ ناكرێت، هه‌موو كات حزبه‌كه‌ی خۆیان لێیان له‌كه‌مینن و ترسی ئه‌وه‌یان هه‌یه مه‌له‌فیان بچێته سۆشیال میدیا.\nده‌زانن بۆ خه‌ڵك هه‌ڵدێته ژێر سێبه‌ری پارتی، چونكه تاوه‌كو ئێستا هیچ كه‌ستان دیوه پارتی توڕه‌ی كردبێت و دواتر كه‌ڕامه‌تی شكاند بێت؟\nپارتی پێی ده‌ڵێ، بێده‌نگبه! به‌ڵام ئاینده‌و رزقی ماڵ و منداڵت پارێزراوه.\nنه‌زهه‌ت حالیتان، بینی رۆژێك شتێك بنوسێت و بڵی له‌پارتی بوونم په‌شیمانم !!!\nبۆ شێخ جه‌عفه‌ر سووكه، به‌ڵام موسته‌فای سه‌ید قادر سووك نییه، له‌كاتێكدا شێخ جه‌عفه‌ر نیو هێنده‌ی موسته‌فای سه‌ید قادر، له‌خزمه‌تی پارتی نه‌بووه‌و حزبه‌كه‌ی خۆی ته‌سلیمی پارتی نه‌كردوه؟!\nبۆچی یه‌كێتیی وه‌زیرێكی خۆی پێ سوكه‌و دژایه‌تی ده‌كات، به‌ڵام له‌نێو هیزه‌كانی دیكه به‌وشێوه‌یه نییه؟\nئه‌و هێزانه‌ی ئێستا به‌جۆرێك له‌جۆره‌كان له‌یه‌كێتییه‌وه نزیكن و هاوپه‌یمانی و لێكتێگه‌یشتنیان له‌گه‌ڵ یه‌كێتیی هه‌یه بۆ هه‌ڵبَژاردن، یاخود له‌زۆر مه‌سه‌له‌دا هاوڕان له‌گه‌ڵ ئه‌و حزبه‌دا، په‌یوه‌ندی به‌دڵنیایی ئه‌و هێزانه‌وه نییه، به‌ڵكو به‌هۆی ئیهمالی و ده‌رگا نه‌كردنه‌وه‌ی پارتییه له‌و هێزانه، به تایبه‌ت له‌م دوایانه‌دا، ده‌سه‌ڵاتی تاكڕه‌وی ئه‌و حزبه به‌رامبه‌ر هه‌موو هێزه‌كانی ده‌ره‌وه‌ی خۆی زیادیكردوه.


فۆڕمی تۆمارکردنی بابەت | 27-03-2016\n- ئاژانسی دۆغانی تورکی بڵاویکردەوە، بەیانی ئەمڕۆ لەکاتی ئەنجامدانی ئۆپەراسیۆنێکی هاوبەشی هێزەکانی سوپا و هێزەکانی پۆلیسی تایبەت لە شاری نسێبین سەربازێکی تورکیا بە گولەی قەناس بەدەستی پەکەکە کوژراوە و سەربازێکیش لە ئەنجامی تەقینەوەی بۆمبێکی چێنراودا کوژراوە. - بەشار ئەسەد، سەرۆککۆماری سووریا دەڵێت "ئەو فیدرالیزمەی کورد لە باکووری سووریا رایانگەیاند، تەنیا وەهمێکە، ئەو کوردانە یان لەخەودان یانیش راستی مێژووی کورد لە سووریا نازانن". - بەنداوی زەلان لە شارۆچکەی شارباژێری سەر بە پارێزگای سلێمانی، بەهۆی لافا‌وەوە داڕما، قایمقامی شارباژێریش رایگەیاند "بەهۆی تەقینی بەنداوەکەوە ئاو چووەتە ژمارەیەک ماڵی قەڵاچۆلان و زیانی ماددی زۆریشی هەبووە". - قوباد تاڵەبانی جێگری سەرۆکی حکومەتی هەرێمی کوردستان لە پەیجی تایبەتی خۆی لەتۆڕی کۆمەڵایەتی فەیسبوک نوسیوێتی: "بە گەڕانەوەیان بۆ هۆڵەکانی خوێندن، مامۆستایانی سلێمانی لەخۆبردویی و ئەمەکی خۆیان بەجێ هێنا دەرهەق بە گەل و هاونیشتمانیانی خۆیان".


سه‌رۆک ئۆباما داوای کاری به په‌له بۆ مه‌سه‌له‌ی قه‌رزه‌کان ده‌کات\nسه‌رۆک براک ئۆباما ده‌ڵێت هه‌تا دێت، ده‌بێته کارێـکی زۆر پـێویست و به په‌له که دیموکراته‌کان و کۆماریـیه‌کانی نێو ئه‌نجومه‌نی کۆنگرس بگه‌نه ڕێـکه‌وتنێـک له‌سه‌ر گرتنه‌به‌ری ڕێوشـوێنێـک بۆ به‌رزکردنه‌وه‌ی ئاسـتی قانونی وه‌رگرتنی بڕی قه‌رزی حکومه‌تی و هه‌روه‌ها که‌مکردنه‌وه‌ی خه‌رجیـیه‌کانی وڵات.\nله‌و باره‌یه‌وه سه‌رۆک ئۆباما ده‌ڵێت له وتووێژێـکی سه‌ختدان بۆ گه‌یشـتن به ڕێـکه‌وتنێـک له‌سه‌ر ئه‌وه‌ی ئایا بڕی چه‌ند له خه‌رجیـیه‌کانی حکومه‌تی که‌مبکرێنه‌وه. هه‌روه‌ها له‌سه‌ر پـرۆسه‌یه‌ک په‌یوه‌ست به چاکسازی له مه‌سه‌له‌ی باج و که‌مکردنه‌وه له بڕی خه‌رجیـیه‌کانی پـرۆگرامه کۆمه‌ڵایه‌تیـیه‌کانی وڵات.\nله وته‌که‌ی ئه‌مڕۆی په‌خشی ته‌له‌فیزیۆنیدا سه‌رۆک براک ئۆباما گوتی ئه‌ندامی باڵای دیموکراته‌کان له ئه‌نجومه‌نی سینات پـلانێـکی پـێشـکه‌شکردووه و ڕه‌نگه ببێته بنه‌مایه‌ک بۆ چاره‌سه‌رێـکی مامناوه‌ندی و گوتیشی سیناتۆری پایه‌به‌رزی کۆماریـیه‌کان ئه‌ویش بیروڕوانه‌گه‌ی سوودمه‌ندی پـێشـکه‌شکردووه.\nهاوکات سه‌رۆک براک ئۆباما ڕه‌خنه‌ی له کۆماریـیه‌کانی نێو خانه‌ی نوێنه‌ران گرت که به‌رده‌وامن له‌سه‌ر کارکردنیان له‌مه‌ڕ پـێشـنیازێـک ئه‌وه‌ی به گوته‌ی خۆی نابێته قانون.\nئه‌وه‌ی جێی ئاماژه‌یه واشنتن وا له دوا مۆڵه‌ت که ڕۆژی سێشه‌ممه‌ی داهاتوو نزیـک ده‌بێته‌وه بۆ ئه‌وه‌ی بگاته سه‌ودایه‌ک به‌ر له‌وه‌ی وه‌ک وه‌زاره‌تی خه‌زێنه‌ی وڵاته یه‌کگرتووه‌کانی ئه‌مه‌ریکا ده‌ڵێت پاره‌ی به ده‌سـته‌وه نه‌مێنێت بۆ ئه‌وه‌ی سه‌رجه‌م ئه‌رکه دارایـیه‌کانی وڵات جێبه‌جێ بکات.\nله لایه‌کی تره‌وه هێری ڕیدی سه‌رۆکی دیموکراته‌کان له ئه‌نجومه‌نی سینات گوتی ئه‌و داوای ئه‌نجامدانی ده‌نگدانێـک له ئه‌مڕۆدا ده‌کات له‌مه‌ڕ پـلانه‌که‌ی خۆی بۆ که‌مکردنه‌وه‌ی خه‌رجیـیه‌کانی حکومه‌تی وڵات به بڕی 2.5 ترلیۆن و هاوکات داوای به‌رزکردنه‌وه‌ی ئاسـتی قانونی قه‌رزکردن به بڕی پـێویست بۆ دابینکردنی بوجه‌ی پـێویست بۆ سـاڵی 2012 ده‌کات.


ساڵی 1926 لە سلێمانیسلێمانی لەدایکبوورە، نزیکەی 20 گۆرانیی لە رادیۆی بەغدا تۆمارکردووە، یەکەم گۆرانیی لە 10-10-1948 لە بەغدا تۆمارکردووە.\nساڵی 1946 لەگەڵ سەعید ناکامسەعید ناکام پەیوەندی دەکات بە کۆماری کوردستانەوە لە مەهابادمەهاباد و دەبێتە پێشمەرگەی کۆمار. پاش رووخانی کۆمار دەگەڕێتەوە سلێمانی.\n#سلێمانی | #سەعید ناکام | #مەهاباد |\n2. 👁 21-09-1998\n📅 رۆژی کۆچی دوایی: 21-09-1998\n✍ ئەم بابەتە بۆ دواجار لەلایەن: (هاوڕێ باخەوان)ەوە لە: Jan 22 2021 7:33PM باشترکراوە


له به‌ربانگ و پارشێودا قه‌یسی بخۆن\n9/5/2019 - 14:18\nپڕۆفیسۆر دكتۆر ئایسون بای كارابوڵوت رایگه‌یاند "پێویسته رۆژووه‌وانان له به‌ربانگ و پارشێودا له بری خواردن و خواردنه‌وه پڕ شه‌كره‌كان له به‌ربانگ و پارشێودا قه‌یسی بخۆن كه هه‌م هه‌رسكردنی ئاسانه و هه‌میش وا ده‌كات هه‌ست به‌تێری بكه‌ن. قه‌یسی ده‌بێته هۆی شكاندنی به‌رهه‌ڵستی ئیسنولین. به هۆی ئه‌وه‌ی رێژه‌ی پۆتاسیۆمی به‌رزه رێگه له دابه‌زینی په‌ستانی خوێن و سه‌ر له گێژه‌وه هاتن ده‌گرێت له ره‌مه‌زاندا".\nسه‌رۆكی زانكۆی تورگوت ئۆزاڵ له مالاتیا، پڕۆفیسۆر دكتۆر ئایسون بای كارابوڵوت له‌باره‌ی گرنگی و پێویستی خواردنی قه‌یسی له خوانی به‌ربانگ و پارشێودا له مانگی ره‌مه‌زاندا بۆ په‌یامنێری ئاژانسی ئانادۆڵو دوا.\nكارابوڵوت راگه‌یاند كه پێویسته رۆژووه‌وانان له بری خواردن و خواردنه‌وه پڕ شه‌كره‌كان له به‌ربانگ و پارشێودا قه‌یسی بخۆن كه هه‌م هه‌رسكردنی ئاسانه و هه‌میش وا ده‌كات هه‌ست به‌تێری بكه‌ن و گوتی: "ئه‌و شه‌كره‌ی له قه‌یسیدا هه‌یه به‌راورد له‌گه‌ڵ شه‌كری دیكه زیانی كه‌متره و قه‌یسی ده‌بێته هۆی شكاندنی به‌رهه‌ڵستی ئیسنولین. خواردنی قه‌یسی سوودی زۆر به ته‌ندروستی مرۆڤ ده‌گه‌یه‌نێت به هۆی ئه‌وه‌ی رێژه‌ی پۆتاسیۆمی به‌رزه رێگه له دابه‌زینی په‌ستانی خوێن و سه‌ر له گێژه‌وه هاتن ده‌گرێت له ره‌مه‌زاندا".\nله چۆمان كچێك توشی نه‌خۆشێكی ده‌گمه‌ن و نامۆ بووه


ئه‌ساڵه به‌ده‌ست نه‌خۆشیى ده‌روونى ده‌ناڵێنێت\nئه‌ساڵه نه‌سری گۆرانیبێژی ناسراوی سووری\n:: PM:08:27:09/10/2019 \nهه‌وادارانى ئه‌ساڵه نه‌سری گۆرانیبێژی ناسراوی سووری تووشى خۆمۆكى و دڵه‌ڕاوكێی زۆر بوون، له‌دواى ئه‌وه‌ى هونه‌رمه‌ندى نابراو له پێگه‌ى تایبه‌تیى خۆى له تۆڕى كۆمه‌ڵایه‌تیى ئینستاگرام نوێترین وێنه‌ى بڵاو كرده‌وه و ئاماژه‌ى به‌وه كرد كه ده‌روونى به‌ره‌و ڕووخان چووه.\nتاكو ئێسته دیار نییه به‌ڕوونى هۆكارى ئه‌م خۆ غه‌مگین ده‌رخستنه‌ى ئه‌و هونه‌رمه‌نده چییه\nماوه‌یه‌كه ئه‌ساڵه نه‌سڕى به بڵاوكردنه‌وه‌ى هه‌ندێك وێنه و گوته ته‌واوى میدیاكانى به‌خۆیه‌وه سه‌رقاڵ كردووه به‌شێكیان به مانشێتى گه‌وره باس له تێكچوونى بارى ده‌روونى ئه‌و هونه‌رمه‌نده ده‌كه‌ن، وه‌لێ تاكو ئێسته دیار نییه به‌ڕوونى هۆكارى ئه‌م خۆ غه‌مگین ده‌رخستنه‌ى ئه‌و هورنه‌مه‌نده چییه.\nئه‌ساڵه نه‌سرى له سه‌ر نوێترین وێنه‌ى نوسیوویه‌تى، "هه‌ستێكم هه‌یه كه له هه‌موو شتێك دوورم ده‌خاته‌وه، ته‌نانه‌ت هیوایه‌كیشم نه‌ماوه بۆ ژیان".


Kurdistan24 TV Live Zindi Rastawxo پەخشی راستەوخۆ\nNews General Local - Feb 12, 2016\n4.7 out of 5 based on 733277 user ratings.\nNow you are watching Kurdistan24 TV K24 TV Livestream\nThe goal of K24 is to become the benchmark for a new journalism throughout the region.\nOriginal website: www.kurdistan24.net\nKurdistan 24 Frequencies:\n40-44 12322 H DVB-S\n3/4 Ku A Sicsa\n47-48 11645 H DVB-S2\n5/6 Ku Ü Evyapan\nAdd Kurdistan 24 TV to your website\nTAGS for Kurdistan 24 TV\nKurdistan 24 TV Live , Watch , Live TV, Online hd, Online watch Kurdish TV channel, Rastawxo, Rastewxo, Kurdistan TV live stream broadcast, Zindi frequency IPTV , كةنالة كورديةكان , پەخشی کەناڵە کوردییەکان , راستەوخۆ , پەخشی ڕاستەوخۆ , راستةوخؤ , كەنالی كوردي , كوردستان , بةخشي راستةوخؤ , تي ڤي


" لە پارێزگای سلێمانی تەنها نزیکەی ١٨ هەزار دەنگ بەدەست جیادەکرێنەوە ".. سپی زانیاری ورد بلآودەکاتەوە..!!\n" لە پارێزگای سلێمانی تەنها نزیکەی ١٨ هەزار دەنگ بەدەست جیادەکرێنەوە "،، سپی زانیاری ورد بلآودەکاتەوە..\nلە سنوری پارێزگای سلێمانی کە هەردوو ئیدارەی راپەڕین و گەرمیان و پاڕیزگای هەڵەبجە دەگرێتەوە، تەنها لە سنوری ١٨ هەزار دەنگدا پرۆسەی جیاکردنەوەی دەنگدان بەدەستی ئەنجام دەدرێت.\nبەپێی ئەو زانیاریانەی دەست سپی کەوتووە، ئەو تانە و سکالآیانەی لە سنوری پارێزگای سلێمانی بە فەرمی دراون لە ئەنجامی هەڵبژاردنەکان نزیکەی ٤٥٠ سکالآیە، کە رەنگە هەندێک سندوقی دەنگدان چەند سکالآیەکی لەسەر بێت، هەر سندوقێکیش نزیکی ٤٠٠ کەس دەنگی گرتۆتە خۆی، کە کۆی دەنگەکان بە نزیکی ١٨ هەزار دەنگە.\nلەو ٤٥٠ سندوقی دەنگدانەش، چەند رۆژێک دوای ١٢ ئایار رۆژی هەڵبژاردن، لە ژێر چاودێری نوێنەری لایەنە سیاسیەکان لە رێگای فڕۆکەخانەی سلێمانیەوە ١٩٥ سندوق کە سکالآیان لەسەر بوو گوازرانەوە بۆ کۆمسیۆنی بالآی هەڵبژاردن لە بەغدا.\nلە کۆی ١ ملیۆن و ٣٨٠ هەزار هاولآتیەی لەسنوری پارێزگای سلێمانی مافی دەنگدانیان هەبووە، بەرێژەی لە ٥١% بەشداری دەنگدانیان کردووە، کە نزیکی ٦٩٠ هەزار هاولآتی دەکات، لەو ژمارە زۆرەی دەنگدەر، لە رێگای دەستەوە جایکردنەوە بۆ نزیکەی تەنها ٢٠ هەزار دەنگ دەکرێت.\nبۆیە بە بۆچوونی چاودێران پرۆسەی جیاکردنەوەی دەنگەکان لە سنوری پارێزگای سلێمانی لە رێگای دەستیەوە، زۆر لە ئەنجامی راگەیاندراوی هەڵبژاردن ناگۆڕێت، رەنگە بۆ پارێزگایەکی وەک سلێمانی تەنها لە سنوری یەک کورسیدا گۆڕانکاری بکرێت.\nئه‌م بابه‌ته 5198 جار خوێنراوه‌ته‌وه


بایۆمەتری چارەسەری كێشەی بندیوار ناكات | ئاژانس\nHome سەرەکی بایۆمەتری چارەسەری كێشەی بندیوار ناكات\nبایۆمەتری چارەسەری كێشەی بندیوار ناكات\non: شوبات 08, 2017 In: سەرەکی, هەواڵNo Comments\nلە سنووری سلێمانی زیاتر كراوە و دهۆكیش كەمترینە\nسیستمی بایۆمەتری كە بۆ پاككردنەوەی لیستی مووچەخۆرانی هەرێم لە لایەن فەرمانبەرانەوە پڕ دەكرێتەوە، بڕیارە دوومووچەیی و سێمووچەیی نەهێڵێت، بەڵام مووچەخۆری بندیوار بە یاسایی دەكات، سەرۆكی فەرمانگەی تەكنەلۆژیا و زانیاریی حكوومەتیش دەڵێت لە قۆناغی دووەمدا بندیواریش ناهێڵدرێت.\nمانگی ١٠ـی ساڵی ڕابردوو بە بڕیاری ئەنجوومەنی وەزیرانی هەرێم پڕۆسەی بەئەلیكترۆنیكردنی مووچەی فەرمانبەرانی هەرێم لە ڕێگەی سیستمی بایۆمەترییەوە كەوتە بواری جێبەجێكردنەوە و بڕیار وا بوو بە ماوەی سێ مانگ پڕۆسەكە تەواو بێت، بەڵام بە هۆی تەواونەبوونییەوە وادەكەی درێژ كراوەتەوە، هەرچەندە ئومێدێك هەبوو ئەو سیستمە مووچەی بندیوار نەهێڵێت، بەڵام پەرلەمانتاران و پسپۆڕانی ئابووری دەڵێن ئەو سیستمە بندیوار بە یاسایی دەكات.\nسۆران عومەر، ئەندامی لیژنەی دارایی لە پەرلەمانی كوردستان، بە ״ئاژانس״ی ڕاگەیاند، بندیوار واتە كەسێك مووچە وەردەگرێت و دەوام ناكات، ئەو كەسە پەنجەمۆر دەكات و وەك جاران مووچەكەی وەردەگرێت و دەوام ناكات یان لە دەزگایەكی حزبی كار دەكات.\nئەو وتی: ״ئەم سیستمە بایۆمەترییە دوومووچە جیا دەكاتەوە و چارەسەری دەكات، بەڵام بندیوار چارەسەر ناكات و بە پێچەوانەوە شەرعییەت دەدات بە مووچەخۆری بندیوار״.\nبە پێی ئامارە نافەرمییەكان، زیاتر لە سەد هەزار كەسی مووچەخۆری ״بندیوار״ بوونیان هەیە لە هەرێمی كوردستاندا و حكوومەتی هەرێمیش ئەوەی ئاشكرا كردووە كە مووچەخۆری بندیوار بوونی هەیە.\nبە پێی ئامارەكانی فەرمانگەی تەكنەلۆژیا و زانیاریی حكوومەتی هەرێم، تا بەرواری 5/2/2016 كۆی گشتیی ئەوانەی خۆیان تۆمار كردووە لە سیستمی بایۆمەتری 837 هەزار و 656 كەسن و لەو ڕێژەیە، 359 هەزار و 145 كەسیان لە پارێزگای سلێمانی و 164 هەزار لە دهۆك و 313 هەزار و 696 كەس لە هەولێر تۆمار كراون.\nهیوا فەرزەند ئەفەندی، سەرۆكی فەرمانگەی تەكنەلۆژیا و زانیاری لە ئەنجوومەنی وەزیرانی هەرێم، بە ״ئاژانس״ی وت: ״سیستمەكە بۆ ئەوەیە بزانی حكوومەت چەند مووچەخۆری هەیە و لە چ پێگە و بەرپرسیارێتییەكدان.״\nئەفەندی وتیشی: ״خەڵك هەبووە لە فەرمانگەیەكی حكوومەت فەرمانبەر بووە و دەركەوتووە مووچەی تۆڕی كۆمەڵایەتییشی وەرگرتووە.״\nقۆناغی دووەم بۆ نەهێشتنی بندیوار پێویستیمان بە هاوكاریی دامودەزگاكانی تری حكوومەت و خەڵكە، ئەگەر ئەوان هاوكار بن بندیوار كۆتایی پێ دەهێنین، بەڵام سەرەتا سیستمەكە وەك ناسنامەیەكی ڕێكخستنی مووچەخۆران كار دەكات. ئەوەش بە وتەی هیوا فەرزەند ئەفەندی.\nبە هۆی قەیرانی داراییەوە لە هەرێمی كوردستاندا، لە سەرەتای ساڵی 2016دا بڕیاری پاشەكەوتكردنی ״15% بۆ 75%״ی مووچەی فەرمانبەران درا و تا ئێستا بەردەوامە و حكوومەتیش دەیەوێت لە ڕێگەی تۆماركردنی سیستمی بایۆمەترییەوە دوومووچەیی نەهێڵێت و بەشێك باری سەرشانی سووك بكات، بە پێی داتا‌و ئامارەكانیش، حكوومەتی هەرێمی كوردستان یەك ملیۆن و 400 هەزار مووچەخۆری هەیە و لەو ڕێژەیە 700 هەزار كەسیان بە فیعلی فەرمانبەری حكوومەتن.\nیوونس عەلی، مامۆستای كۆلێژی كارگێڕی و ئابووری لە زانكۆی سلێمانی، ئاماژەی بەوە دا، ئەگەر سیستمی بایۆمەتری بە سەركەوتوویی جێبەجێ بكرێت هەنگاوێكی گرنگ دەبێت.\nعەلی بە ״ئاژانس״ی وت: ״ئەو سیستمە بندیوار چارەسەر ناكات، چونكە ئەوان ناویان ناوە لیستی مووچەخۆران، بەشێكی زۆری بندیوارەكانیش بوونیان هەیە و لەناو لیستەكەدا هەن و خۆشیان بوونیان هەیە، بەڵام یان هەر ئاوا ناویان خراوەتە لیستی مووچەوە یاخود لە دەزگای حزبیدان.״\nناشتنی تەرمی چەكدارانی داعش لە كەركوك هەرا دەنێتەوە\nشه‌ڕى سوپاى ئه‌لیكترۆنى له به‌غدا گه‌رمه


یەكێتی وەڵامی پارتی دەداتەوە .. "لەگفتوگۆكردن چۆتە دەرەوە"\nیەكێتی لەبارەی پۆستی پارێزگاری كەركوكەوە، وەڵامی پارتی دەداتەوەو جێگری لێپرسراوی مەڵبەندی كەركوكیش رایدەگەیەنێت: پۆستی پارێزگاری كەركوك بۆ یەكێتییەو لەلایەن ئەو حزبەشەوە كاندیدەكەی دیاریدەكرێت، ئەوەش لەگفتوگۆكردن چۆتەدەرەوە.\nرەوەند مەلا مەحمود، جێگری لێپرسراوی مەڵبەندی كەركوك بە SNNی راگەیاند: بۆ پێكهێنانی حكومەتی هەرێم و چارەسەكردنی كێشەكانی كەركوك، یەكێتی و پارتی رێككەوتنی سیاسی دەكەن، بەڵام تائێستا ئەو رێككەوتنە نەكراوە.\nوتیشی: "هەردوولا پڕۆژەی خۆمان هەیە بۆئەوەی ئەو رێككەوتنە سەربگرێت، لەبارەی پارێزگاری كەركوكەوە، هەموولایەك و پارتیش باوەڕیان بەوەیە كە ئەو پۆستە بۆ یەكێتی دەبێت و حزبەكەش خۆی كاندید دیاریدەكات، ئەوەش لەگفتوگۆكردن چۆتە دەرەوە".\nئەو بەرپرسەی یەكێتی راشیگەیاند: پێشتر مەكتەبی سیاسی، رزگار عەلی وەك كاندیدی یەكێتی بۆ پۆستی پارێزگاری كەركوك كاندید كردبوو، بەڵام نازانین ئێستا ئەو پۆستە وەردەگرێت یان نا.\nپێشتریش، محەمەد كەمال ئەندامی لیستی برایەتی لەئەنجومەنی پارێزگای كەركوك (پشكی پارتی) بە SNNی راگەیاندبوو، "پێناچێت لەكۆبوونەوەی یەكەمی ئەنجومەنی پارێزگای كەركوك كە بڕیارە رۆژی 18ی ئەم مانگە بەڕێوەبچێت، پارێزگاری شارەكە دیاریبكرێت، بەڵكو ئەو پرسە دەكەوێتە كۆبونەوەكانی داهاتوو، ناشزانین پارێزگار بۆ یەكێتی دەبێت یان نا، چونكە مەرج نییە بۆ یەكێتیی بێت".\n7 مانگ پێشتر - Feb 11 2019 9:19PM


لایەنە شیعەکانی عێراق دژی سزاکانی ئەمریکان بۆسەر ئێران - اخبار العراق\nاخبار العراق » كوردى » لایەنە شیعەکانی عێراق دژی سزاکانی ئەمریکان بۆسەر ئێران\nلایەنە شیعەکانی عێراق دژی سزاکانی ئەمریکان بۆسەر ئێران\nتاوەکو دێت کاردانەوەی لایەن شیعییەکانی عێراق لەبەرامبەر سەپاندنی سزاکانی سەر ئێران زیاتر دەبێت، رەوتی حیکمە بە فەرمی نوسراوی ئاراستەی ئەمریکا کردوە کە پێویستە ھەرچی زووە، عێراق لەو ملامنێیە بخاتە دەرەوە و کۆتایی بەو گوشارانە بێنێت کە حکومەتی عێراق ناچار دەکات سزاکانیان دژ بە ئێران جێبەجێ بکەن، چونکە بەلای ئەوانەوە ئەمریکا بەو ھەنگاوانەی زیان بە عێراق دەگەیێنێت نەک ئێران.\nعەبدوڵڵا زەیدی، گوتەبێژی رەوتی حیکمە دەڵێت: “پێموایە ئەو سزایانە ئەوەندەی بۆ عێراق بە سلبی دەشکێتەوە ئەوەند زیان بە ئێران ناگەیێنێت ئەویش لەبوارەکانی سیاسی، ئابووری، ئەمنی و سەربازی، پێموایە ئەم ھەنگاوەی ئەمریکا کاردانەوەی تووندی دەبێت رەنگە بگاتە تووندووتیژی، چونکە ھەمووان دەزانن پەیوەندییەکی سۆزداری بەھێز ھەیە لە نێوان گەلی ئێرانی و گەلی عێراق”.\nلەنێو لایەنە شیعەکاندا دوو ئاراستەی بیرکردنەوە ھەن زۆرینەیان دژی ئەوەن حکومەتی عێراق بچێتە ژێرباری داخوازییەکانی ئەمریکا، بەڵام لەگەڵ ئەوەشدا بەشێکیان ئەمە بە رێگەچارە دەزانن و پێیانوایە عێراق توانای ئەوەی نییە رووبەڕووی ئەمریکای زلھێز بوەستێتەوە و داواکانیان پشتگوێبخات.\nنەدا شاکر جەودەت، کاندیدی سەرکەتووی ھاوپەیمانی نەسر دەڵێت: “حکومەتی عێراق ھیچی لەتواناندا نییە ئەمەی کە ھەیە بۆچوونی کۆمەڵگەی نێودەوڵەتییە، یانی لەنێوان کێ و کێ بابەتەکە لەنێوان ئەمریکادایە، ئەمریکا وڵاتێکی زلھێزە ھەموومان ئەوە دەزانین، کەواتە عێراق چیپێدەکرێت دەسەڵاتی چی ھەیە، ئێمە بینیمان بەڕێز سەرۆکوەزیران لەو روەوە قسەیکرد ئێمەش ھەر ئەوە دەڵێین، بەداخەوە کە ئەو سزایانە جێبەجێدەکرێت، چونکە بەڕاستی عێراق پیشەسازی نییە، کشتوكاڵی نییە بێکاری لەنێو گەنجانەدا لە رێژەیەکی زۆر بەرزدایە”.\nبەشێک لەو لایەن شیعیانەی باڵی سەربازیان ھەیە لە نێویشیاندا عەسایب ئەھلل حەق، نوجەبا و حیزبوڵڵا دەڵێن، لەگەڵ ئێران دژی ئەمریکا دەوەستنەوە و بە فەرمیش داویان لە حەیدەر عەبادی، سەرۆکوەزیرانی عێراق کردووە لەگەڵ دووژمنانی ئێران رێکنەکەوێت.


ئوستاز سلام علیکم، ئایا هیچ دەقێکی حەدیث یان ئەسەرێ هەیە پشتگیری ئەوە بکات جەستەی کەسی شهید بوو وەک خۆی لە زەویدا بمێنێتەوە ؟\nوەڵام - ژمارەی پرسیار 2612\nپێش ئەوەی وەڵامی پرسیارەكەت بدەمەوە، پرسیارێكی تر لەهەمان بابەتدا لەوە گرنگتر هەیە كە ئەوەیش ئەوەیە: ئایا پێغەمبەران علیهم السلام لاشەیان لەناو خاكدا دەمێنێتەوە یان جەستەی ئەوانیش دەرزێت؟ بۆیە یەكەم جار لەمەیانەوە دەست پێ دەكەم و ئینجا دەچمە سەر وەڵامی پرسیارەكەت.\nزۆرێك لە زانایانی دێرین و هاوچەرخ لەسەر ئەوەن كە زەوی جەستەی پێغەمبەران ناڕزێنێت و لەناوی نابات، ئەو بیروباوەڕەش لەسەر فەرموودەیەك دامەزراوە كە كۆمەڵێك لە فەرموودەناسان بە فەرموودەیەكی سەحیحیان زانیوە بۆیە فەرموویانە جەستەی پێغەمبەران لە پاش مردنیان هەر وەكو خۆی دەمێنێتەوەو ناڕزێت، ئەمەش بەشی جێگای مەبەستە لە دەقی فەرموودەكە: (...إنّ الله حرّم على الأرض أن تأكل أجساد الأنبياء) واتە: الله تعالی قەدەغەی كردووە لەسەر خاك لاشەی پێغەمبەران علیهم السلام لەناوببات وبیڕزێنێت.\nئەم فەرموودە ئەهلی سونەن ڕیوایەتیان كردووە و ئەبو داود بێ دەنگە بووە لەسەری و الحاكم تصحیح ی كردووە و الذهبي تصحیح ەكەی ئەوی پەسەند كردووە، هەروەها ابن حجر العسقلاني لە ئاستی لاواز بەرزتر تەماشای كردووە و بە فەرموودەیەكەی حەسەنی داناوە، لە هاوچەرخەكانیشدا ئەلبانی وزانای تر تصحیح یان كردووە.\nبەڵام لە بەرانبەردا لە كۆن و نوێدا زۆرێك لە زانایان ئەو فەرموودەیان بە ضعیف زانیوە و بەهۆی كەسێك كە لە زنجیرەی سەنەكەیدایە بەناوی (عبدالرحمن بن یزید) هاتووە و نازانرێت ئایا ناوی باپیرەی ئەو كەسە تەمیمە كە ئەگەر ئەو بێت كەسێكی نەناسراو ومەجهولەو كەس نایناسێت، یان جابیرە كە ئەگەر ئەو بێت جێگەی متمانە بووە!\nبۆیە ئەو زانایانە قسەیان لەسەر ئەو فەرموودە كردووە و تانەیان لێ داوە، لە زانا گەورەكان بۆ نموونە: پێشەوا بوخاری و أبو حاتم الرازي و لە هاوچەرخەكانیش ابن باز باسی ئەوەی كردووە كە ئەم فەرموودە خیلافی لەسەرەو زانایان قسەیان لەسەر سەنەدەكەی كردووە دواجاربش وەریگرتووە، هەروەها زانای فەرموودەناس مصطفی العدوي بە ڕوون و ئاشكرا ڕەخنەی لە سەنەدی ئەو فەرموودە گرتووە و وتوویەتی نەك هەر لاوازە بەڵكو فەرموودەو بەڵگە هەیە پێچەوانەی ئەو فەرموودەیە و سەحیحیشن، وتوویەتی ئەو فەرموودە كۆمەلێك دژ و (معارضات ) ی هەیە، لەوانە:\n1- الله تعالی فەرموویەتی: (قُلْ إِنَّمَا أَنَا بَشَرٌ مِّثْلُكُمْ) ئەم ئایەتە بەڵگەیە لەسەر ئەوەی پێغەمبەر صلی الله علیه و سلم جەستەی وەكو جەستەی مرۆڤەكانی ترە، چونكە ئایەتەكە ئاماژەی بە هیچ جیاوازییەكی جەستەیی پێغەمبەران نەكردووە لە گەل ئادەمیزادەكانی تردا.\n2- فەرموودەی (کل ابن آدم یبلی ویأکله التراب الا عجب الذنب ...) واتا هەموو ئادەمیزادێك جەستەی لەناو ئەچێت و خۆڵ دەیخوات جگە لە (عجب الذنب) نەبێت، بەهەمان شێوە ئەم فەرموودەش پێغەمبەرانی علیهم السلام جیانەكردووەتەوە.\n3- فەرموودەی (.....فاحتفروا، فاستخرجوا عظام يوسف..) پوختەی واتاكەی ئەوەیە كاتیك موسا علیه السلام لەگەڵ بەنی ئیسرائیل لە میسر دەرچوون پێیان وت یوسف علیه السلام پەیمانی لێوەرگرتووین هەركاتێك دەرچین ئێسك و پروسكەكەی لەگەل خۆمان ببەین، ئیتر ئەوانیش گەڕاون و لە ڕێگەی پیرەژنێكەوە گۆڕەكەیان دۆزیوەتەوە و ئێسك و پروسكەكەیان دەركرد ووە و لەگەڵ خۆیان بردوویانە، ئەمە لە كاتێكدایە كە یوسف علیه السلام پێغەمبەر بووە و بە پێی ئەو فەرموودەیە زەویش جەستەكەی لەناوبردووە، بەڵام هەندێ لەزانایان وەڵامیان داوەتەوە و وتوویان وشەی عظام بە واتای هەموو لاشەكە دێت نەك تەنها ئێسك و پروسكەكەی.\nبۆیە بە پێی وتەی فەرموودەناس مصطفی العدوي لەم بارەوە قەولێكی قەتعی و بڕاوە نییە پشتی پێ ببەسترێت كە پێغەمبەران جەستەكانیان هیچی پێ نایەت و هەمیشە وەكو خۆی بەپارێزراوی دەمێنێتەوە، جگە لەو فەرموودە نەبێت كە خیلاف لەسەر ڕاستی سەنەدەكەی هەیە، كەواتە ئەمە مەسەلەیەكی خیلافییە ئایا زەوی جەستەی پێغەمبەران لەدوای مردنیان دەڕزێنێت یان هەر وەكو خۆیان دەمێننەوە، زۆرێك لە زانایان بەهۆی تصحیح كردنی فەرموودەكە پشتگیری دەكەن ئەوانەش كە فەرموودەكەیان بەلاواز داناوە وتوویانە پێغەمبەرانیش جەستەیان وەكو جەستەی مرۆڤەكانی ترە لەبەر نەبوونی بەڵگەی كیتاب و سونەت.\nبەڵام سەبارەت بە جەستەی شەهید و پیاو چاكان، هیچ بەڵگەیەك لەبەردەستماندا نییە ئاماژە بۆ ئەوە بكات كە قەدەغەیە لەسەر زەوی جەستەكانیان بخوات، بەڵكو ئەوان حاڵیان حاڵی هەر مرۆڤێكی ترە، بۆیە ئەسڵ وایە ئەوان هیچ جیاوازییەكیان لەگەڵ مرۆڤەكانی ترا نییە و لە گەڵ كاتدا لاشەكانیان دەڕزێت و لەناو دەچێت، سەبارەت بەوەش كە هەندێ لە گۆڕی هاوەڵان بەهۆی لافاوێكەوە ئاوبردوونی ولاشەكانیان كەوتووەتە دەر و بینراون كە وەكو خۆیان ماونەتەوە، یان لەم سەردەمەشدا حاڵەتی وا بووە، زانایان ئەوەیان بە جۆرێك لە ڕێزگرتنی الله تعالی لەو كەسانە زانیوەو وتوویانە ئەوە ڕەنگە كەرامەتێك بێت بۆ ئەو كەسانە و مەرج نییە هەموو هاوەڵ و پیاو چاك و شەهیدیك بەو شێوە بێت، لەوانەشە هەندێ جار سروشتی خاكەكە وابێت یان هۆكاری جیاوازی تری لە پشتەوە بێت، چونكە بۆ جیگیر كردن وسەلماندنی حاڵەتی وا پێویستە تەنها بەڵگەی سەریحی ئایەت و سەحیحی سوننەت ئەوە یەكلا بكاتەوە..والله أعلم.\nتێبینی: جگە لە قەبری پێغەمبەر صلی الله علیه و سلم و هەندێك لە ئەهلی عیلم وتوویانە قەبری ئیبراهیم یش علیه السلام ، جێگای قەبری هیچ پێغەمبەرێكی تر دیار نییە، ئەوەشی كە دەوترێت لەو بارەوە بانگەشەی بێ بەڵگەیە و قەبری هیچ پێغەمبەرێك بەیەقین جگە لە محمد صلی الله علیه و سلم شوێنەكەی دیار نییە.\n16 - رمضان - 1441\n9 - 5 - 2020\nژمارەی بینین 172


کەشناسی هەرێم ڕایدەگەیەنێت" سبەینێ شەپۆلێكی باران بارین روو لە ناوچەكانی هەرێم دەكات و کاریگەرى ئەم شەپۆلە تا کاتەکانى بەرەبەیانى رۆژى هەینى لەسەر ناوچەکەمان دەمێنێتەوە".\nبەرێوەبەرایەتی گشتی كەشناسی و بوومەلەرزەی هەرێمی کوردستان لە ڕاگەیەندراوێکدا بڵاویکردەوە، سبەینێ چوارشەممە لە شەودا نزمە پاڵە پەستۆى دەریاى سپى ناوەڕاست روو لە ناوچەکەمان دەکات رۆژى پێنج شەممە کاریگەرى ئەم شەپۆلە لەسەر ناوچەکەمان چالاکتر دەبێت تەواوى ناوچەکەمان دەکەوێتە ژێر کاریگەرى ئەم شەپۆڵە لەگەڵ باران بارین بارستە هەواییەکى سارد یاوەرى ئەم نزمە پاڵە پەستۆیە دەکات بەفر بارینیش لەسەر ناوچە شاخاوییەکان دەبارێت.\nئەوەشی خستەڕوو، لە سەنتەرى پارێزگاى هەولێر نمە باران و ناوچەکانى تر بارانى مامناوەندى دەبێت لەسەر ناوچە شاخاوییەکان بەفر بارین دەبێت بە تایبەت ئەو ناوچە شاخاویانەى لە سەرووى 1700 م لەسەر ئاستى رووى دەریا، هاوكات سەنتەرى سلێمانى و هەڵەبجە سەرەتا نمە بارانى دەبێت پاشان بۆ بارانى مامناوەند لەسەر بەشەکانى ترى ئەو پارێزگایەو پاشان بەفر بارین دەبێت وە تەواوى ناوچە بەرزاییەکانى ئەم سنوورە بەفر بارینى دەبێت،ئاستى بارانى پێشبینیکراو لە سنوورى پارێزگاى سلێمانى لە سەرووى 10 ملم دەبێت، هەروەها سەنتەرى دهۆک لەگەڵ نمە باران هەندێ جار ئەگەرێکى کەمى بەفر بارینى هەیە وە تەواوى ئەو ناوچە شاخاوییانەى کە بەرزیان لە سەرووى 1500 م لەسەر ئاستى رووى دەریا،لە سەنتەرى پارێزگای كەركوكیش نمە بارانى دەبێت لە هەندێ کاتدا.\nبەپێی پێشبینییەكانی كەشناسی هەرێم، کاریگەرى ئەم شەپۆڵە تا کاتەکانى بەرەبەیانى رۆژى هەینى لەسەر ناوچەکەکان دەمێنێتەوە، لە ماوەى ئەم شەپۆلە نزمبوونەوەى بەرزترین پلەکانى گەرما دەبێت بە دوو تا سێ پلە بە بەراوورد بە ئەمڕۆ لەگەڵ بەرزبوونەوەیەکى کەم لە نزمترین پلەکانى گەرما.\n400 جار خوێندراوه‌ته‌وه\n1/25/2022 12:03:13 PM\nخۆڵبارین چیەو زیانەکانی چین؟\nله‌باره‌ی گیان له ده‌ستدانی منداڵان ئامارێك بڵاوكرایه‌وه


כורדיפדיה - راگەیەندراوێک لە فراکسیونی سەوز لە پەرلەمانی کوردستان\n📝 راگەیەندراوێک لە فراکسیونی سەوز لە پەرلەمانی کوردستان | קבוצה: מסמכי מפלגות כורדיות | שפת מאמרים: 🏳 کوردیی ناوەڕاست\nراگەیەندراوێک لە فراکسیونی سەوز لە پەرلەمانی کوردستان\nوەک فراکسیۆنی سەوز بەپێویستی دەزانین هەندێ ڕاستی لەسەر بەیاننامەکەی سەرۆکایەتی پەرلەمان لە (04-05-2014) وهەردوو بەیاننامەی سەرۆکایەتی هەرێم لە (04-05-2014) بۆ رای گشتی بخەینە ڕوو:\n1.سەرۆکایەتی پەرلەمان بێ لەبەر چاوگرتنی پەیڕەوی ناوخۆی پەرلەمان لە کۆبوونەوەی دوێنێ بڕیار درا لیژنەیەکی کاتی دروست بکریت بۆ بەدواداچوونی پێشێلکاریەکان ئەگەر سەرۆکایەتی باوەڕیان بە دادگا نیە دەبوایە چاوەڕێی بڕیاری لیژنەکەی پەرلەمان بکەن نەک لەبری دادگاو لیژنە لەبەیاننامەکەیان بڕیار دەربکەن.\n2.بەییاننامەکە بە نەفەسی حزبی و لایەنگیری لایەنێک نووسراوە نەک دامەزراوەی پەرلەمان کە نوێنەرایەتی هەموو خەڵکی کوردستان دەکات.\n3.لە هەڵبژاردنی 21/9 چەند شەقامێک دوورتر لەبارەگای سەرۆکی هەرێم لەهەولێر گەنجێک بەناوی (سەرکەوت عومەر فەرحان) کادیری یەکێتی نیشتمانی کوردستان لەسەر رێگری کردن لە تەزویر شەهید کرا، بەڵام بۆچی ئەوکات هەر بۆ ئیدانەش بوایە سەرۆکایەتی هەرێم بەئەرکی خۆی نەزانی بەیاننامە دەربکات، بەڵام بۆ رووداوەکەی سلێمانی وا بەپەلەن یان ئەمە وەک رووداوی تیرۆرکردنی سەردەشت عوسمانە لەهەولێر کە بەتیرۆرست ناوی دەبەن و بەمەش دەڵێن سەروەری یاساو بۆ شەهید کاوە گەرمیانیش لەسەرۆکایەتی هەرێمەوە لیژنەی بۆ دروست دەکەن.\n4.دەربارەی رای سەرۆکایەتی هەرێم بۆ ئەوەی پەرلەمان مەرجەع بێت بۆ کاندیدکردنی (سەرۆک کۆمار) بەپێویستی دەزانین یاداشتی ئەو 65 پەرلەمانتارەتان بیر بهێنینەوە کە لە خوولی (3)ی پەرلەمان پێشکەش سەرۆکایەتی هەرێممان کرد بۆ ئەوەی بەگوێرەی بڕیاری ژمارە (1)ی ساڵی 2005 پەرلەمان مەرجەع بێت بۆ پرسە چارەنووسازەکان بەگشتی‌و بەتایبەتی رێککەوتنی پێکهێانی حکومەتی عیراقی لەهەولێر کە ئەوکات نەگەڕابوونەوە بۆ پەرلەمان، لە وەڵامدا وتتان سەرۆکی هەرێم بەرزترین دەسەڵاتە لەئاستی ناوخۆیی و دەرەوە نوێنەرایەتیتان دەکات بەگوێرەی (ماددەی دووەم) لەیاسای (1) ی سەرۆکایەتی هەرێم. بۆیە پێویستە مەرجەع بوونی پەرلەمان بەڕای کەسی و پەرچەکردار نەبێـت بەڵکو دەبێـت سەرۆکایەتی هەرێم پابەند بێت بەدەقی بڕیاری ژمارە (1)ی ساڵی 2005 بەتایبەتی لە ئایندەیەکی نزیک پڕۆسەی دانیشتن و رێککەوتن لەگەڵ بەغدا بۆ پێکهێنانی حکومەت دەکرێت وبەگوێرەی بڕیاری ژمارە (1) ی ساڵی 2005 و ماددەی 56 بڕگەی دوو لەیاسای ژمارە (1) ی ساڵی 1992 هەڵبژاردنی پەرلەمانی کوردستان دەبێت یەکلاکردنەوەی پرسەکان و رێککەوتنەکان بێتەوە پەرلەمان و ئەندامان بڕیاری لەسەر بدەن. بەڵام لەگەڵ ئەوەشدا بەپێویستی دەزانین لەرابردوودا بپرسین سەرۆکی هەرێم لەکام رێککەوتن‌و کام بڕیار گەڕانەوە بۆ پەرلەمان؟ دەپرسین کە بەڕێز سەرۆکی هەرێم خۆی رەتی کردەوە لەپەرلەمان متمانەی پێبدرێت ئایا ئەمە لەگەڵ بەیاننامەکەیان ناکۆک نییە؟ دەپرسین ئەی رێککەوتنی فرۆشتنی نەوت لەگەڵ تورکیا واژوو کرا بەڕێزیان بەگوێرەی یاسای پەرلەمان گەڕانەوە پەرلەمان بۆ پەسەند کردنی رێککەوتنەکە؟ ئایا رێککەوتنەکەی هەولێر کە سەرۆکی هەرێم سەرپەرشتی کرد‌و مالیکی بو بە سەرۆک وەزیران (وەک دەستکەوت بۆ کورد باسکرا) لەپەرلەمان پەسەند کرا؟ یان پەرلەمان ئاگادار بوو؟ ئایا کە بەڕێز سەرۆکی هەرێم وتار دەدات و کارتی دەوڵەتی کوردی باس دەکات هەرگیز پرسی بە پەرلەمان کردووە کە سەرچاوەی شەرعیەتی دەسەڵاتیەتی؟\nلەکۆتاییدا دەڵێین ئێستا قۆناغی جێبەجێکردنی بەڵێنەکانی هەرسێ هەڵبژاردنی (پەرلەمان کوردستان، عیراق، پارێزگاکان) و ئەرکمان زەمینە سازییە بۆ رێککەوتن چونکە دەرئەنجامی هەڵبژاردنەکان دەریخست هیچ هێزێک ناتوانێ نە لەکوردسان ونەلە هیچ پارێزگایەک بەتەنیا بڕیار بدات و فەرمانڕەوابێت. وەک فراکسیۆنی سەوز پشتیوانی لەمەرجەع بوونی پەرلەمان بۆ هەموو پرسە چارەنووسازەکان دەکەین و ئومێدەوارین دەقی بەیاننامەکەی سەرۆکایەتی هەرێم لەئایندەدا ببێتە پراکتیک و هەموو هەوڵێک بۆ بەلاڕێدابردنی ئەنجامی هەڵبژاردنەکانیش رەتدەکەینەوە.\n2. 👁 05-05-2014\n➕ נוסף על ידי (هاوڕێ باخەوان) על May 5 2014 2:38PM\n✍ פריט זה עודכן לאחרונה על ידי (بەڕێوەبەری سیستم) על: Jan 22 2017 9:36AM\n👁 פריט זו נצפתה פעמים 4,653\n📊 סטטיסטיקה מאמרים 382,407\nקבצים הקשורים 50,135


ڤیان سه‌بری:پارتی یا به‌رهه‌ڤه بۆ دانوستاندنان ل گه‌ل ئالیێن ئیراقی | Rojnameya Evro\nسه‌ره‌كى كوردستان ڤیان سه‌بری:پارتی یا به‌رهه‌ڤه بۆ دانوستاندنان ل گه‌ل ئالیێن ئیراقی\nڤیان سه‌بری:پارتی یا به‌رهه‌ڤه بۆ دانوستاندنان ل گه‌ل ئالیێن ئیراقی\nسه‌رۆكا فراكسیۆنا پارتی دیموكراتی كوردستان ل جڤاتا نوونه‌رێن ئیراقێ راگه‌هاند،ـ پارتی به‌رده‌وام یا به‌رهه‌ڤه بۆ دانوستاندنان ل گه‌ل ئالیێن ئیراقی و دیارك ركو پێشتر ژی به‌رده‌وام هه‌موو ئالی بۆ گه‌هشتن ب رێككه‌فتنێ سه‌ره‌دانا پارتی كریه.\nڤیان سه‌بری، سه‌رۆكا فراكسیۆنا پارتی دیموكراتی كوردستان ل جڤاتا نوونه‌رێن ئیراقێ گوت” پارتی به‌رده‌وام بوویه د دانوستاندنان ل گه‌ل ئالیێن ئیراقی و نوكه ژی پارتی دانوستاندنان ل گه‌ل هیچ ئالیه‌كی ره‌ت ناكه‌ت، د ده‌مێن بۆری ژی دا به‌رده‌وام ئالیێن ئیراقی بۆ دانوستاندنێ ل دۆر پرۆسا پێكئینانا حوكمه‌تا نوو یا ئیراقی سه‌ره‌دانا پارتی دیموكراتی كوردستان كریه”.\nڤیانێ ئاماژه‌كر” پارتی هێلا سوور ل سه‌ر هیچ ئالیه‌كێ ئیراقی نینه و ژ پێخه‌مه‌ت گه‌هشتنێ ب رێچاره‌كێ بۆ ره‌وشا نوكه یا ئیراقێ و لێكتێگه‌هشتنێ و رێككه‌فتنێ د ناڤبه‌را ئالیێن سیاسی دا، ل هیچ ده‌مه‌كی ده‌رگه‌هێ دانوستاندنێ دانه‌خستیه”.\nژ ئالیێ خوه‌ڤه مه‌حما خه‌لیل، ئه‌ندامێ جڤاتا نوونه‌رێن ئیراقێ ژ فراكسیۆنا پارتی گوت” نوكه دانوستاندن بۆ پێكئینانا حوكمه‌تا نوو یا ئیراقێ یێن هاتینه راگرتن و بریاره ئالیێن ئیراقی بۆ پێكئینانا حوكمه‌تا نوو و گه‌هشتن ب رێككه‌فتنێ ده‌ست ب دانوستاندنان بكه‌ن”.\nمه‌حمای گوت ژی” بۆ پێكئینانا حوكمه‌تا زۆرینه هه‌موو بزاڤه‌ك دێ هێته دان، چونكه هه‌ڤپه‌یمانیا چارچۆڤێ هه‌ماهه‌نگیێ بێی پارتی و هه‌ڤپه‌یمانیا سیاده یا سوننی نه‌شێت حوكمه‌تێ پێكبینیت، به‌رۆڤاژی ژی پارتی و هه‌ڤپه‌یمانیا سیاده نه‌شێن بێی چارچۆڤێ هه‌ماهه‌نگیێ حوكمه‌تێ پێكبینن، بریاره ژی پارتی و سیاده ل دۆر ده‌ستپێكرنا دانوستاندنان كۆمببن”.\nسه‌باره‌ت پێكئینانا لژنا دانوستاندنێن پارتی، وی په‌رله‌مانتارێ فراكسیۆنا پارتی دیاركر” پارتی پێشتر لژنا دانوستاندنان ل گه‌ل ئالیێن سیاسی هه‌بوو، ڤێجارێ ژی یان هه‌مان لژنه، یان لژنه‌كا نوو دێ هێته پێكئینان بۆ وێ چه‌ندێ ل گه‌ل ئالیێن سیاسی یێن ئیراقی ده‌ست ب دانوستاندنان بكه‌ت”.


دکتۆر فواد حسێن: ده‌بێت ئاشکرا بێت ئه‌گه‌ر داواکانی کورد جێبه‌جێنه‌کران ئه‌وا کورد له حکومه‌ت ده‌کشێته‌وه و ئه‌و حکومه‌ته‌ش پێویسته بڕوخێت\nسه‌رۆکی دیوانی سه‌رۆکایه‌تی هه‌رێمی کوردستانی عێراق ده‌ڵێت کۆبوونه‌وه‌که‌ی ڕۆژی شه‌ممه‌ی لایه‌نه‌کانی فراکسیۆنی کوردستانی کۆبوونه‌وه‌یه‌کی زۆر باش بووه له‌و  ڕوانگه‌یه‌وه‌ی که هه‌ڵوێستی کورد له هه‌موو مه‌سه‌له‌کاندا ڕۆشنه.\nدکتۆر فواد حسێن ده‌ڵێت هه‌ر له‌و کۆبونه‌وه‌یه‌دا هه‌ڵسه‌نگاندن بۆ کۆبونه‌وه‌کانی پێشتری فراکسیۆنه کوردستانیه‌کان کراوه و به‌رنامه‌ش دانراوه بۆ له‌مه‌ودوا چیبکرێت.\nله میانه‌ی وتووێژه‌که‌یدا له‌گه‌ڵ هاوکارمان به‌ڵێن ساڵح، سه‌رۆکی دیوانی سه‌رۆکایه‌تی هه‌رێمی کوردستانی عێراق باسیش له‌وه ده‌کات له‌م کۆبونه‌وه‌یه‌ی ڕۆژی شه‌ممه و له کۆبونه‌وه‌که‌ی ڕۆژی پێنج شه‌ممه‌شدا که هه‌موو لایه‌نه‌کانی فراکسیۆنه کوردستانیه‌کان به‌شدارییان تیادا کردوه نیشاندانی یه‌کڕیزی نێوان لایه‌نه‌کان بووه نه‌ک به‌و شێوه‌یه‌ی هه‌ندێ له ده‌زگاکانی ڕاگه‌یاندن باسیان له دووبه‌ره‌کی یان ناکۆکی کردووه.\nله درێژه‌ی ئه‌م لێدوانه‌یدا بۆ به‌شی کوردی ده‌نگی ئه‌مریکا دکتۆر فواد ده‌ڵیت به‌ڵێ باس له مه‌سه‌له‌ی پێکهێنانی کۆمیسیۆنی هه‌ڵبژاردن کراوه ، به‌ڵام له چوارچێوه‌ی ئه‌وه‌دا نه‌بوو بۆ دۆزینه‌وه‌ی ڕێگه چاره بێت، چونکه وه‌ک ده‌ڵێت ئه‌و مه‌سه‌له‌یه له چوارچێوه‌ی په‌رله‌ماندا چاره‌سه‌ر ده‌کرێت.\nده‌توانن له ڕێی کلیککردنی ئه‌و فایله ده‌نگیانه‌ی سه‌ره‌وه‌ی ده‌سته چه‌پ گوێبیستی ته‌واوی گفتوگۆکه بن که ماوه‌که‌ی 5:12 خوله‌که.


نامەیەک بۆ کاک مەسعود بارزانی\nبەڕێز جەنابی کاک مەسعود\nپیش ئەوەی بڕۆمە ناواخنی نامەکەمەوە، دەمەوێت ئەم چەند دێڕە بۆتان نەقل بکەم:\n" نامەوێ مێژووی خۆم لە خەبات بۆ رزگاری و ئازادی کوردستان بە هیچ شتێکی دیکە بگۆڕمەوە. مرۆڤ زیاتر بە خەبات و کار و بەخشش بۆ گەل و نیشتمان و مرۆڤایەتی دەناسرێتەوە نەک بە پلە و پۆست و ناونیشانی وەزیفی و ئیدارییەوە"\n" دەبێ بە هەموومان نموونەیەکی جوانی دیموکراسی پێشکەش بکەین، نابێت هیچ کەس بە کورسییەکەیەوە بچەسپێت و، نابێت رێگە بدرێت سەرۆکی هەتا هەتایی هەبێت لە کوردستاندا. من بۆ خۆم باوەرێکی تەواوم بەوە هەیە کە کاتێک پۆستێک لە لایەن کەسێکەوە بەجێدەهێڵدرێت، دەبێ گەل ئەو پرسیارە بکات کە بۆچی ئەو پۆستە بەجێدەهێڵێت، نەک گەل بگاتە رادەی ئەوەی ئەو پرسیارە بکات کە بۆچی ناڕوات"\nئەوەی سەرەوە بەشێکن لە نامەیەکی بەڕێزتان کە لە ١٦/٧/٢٠١٣ ئاراستەی خەڵکی کوردستانت کردوە. من لێرەدا بە ئاماژەدان بە ناوەرۆکی ئەو نامەیە و یاسای سەرۆکایەتی هەرێم و واقعی ئەمرۆی کوردستان، دەمەوێت سەرنجتان بۆ چەند خالێک رابکێشم. هۆکاری سەرەکیش بۆ ئەمە دوو شتە:\nیەکەم: واقعی حاڵ پێمان دەڵێت زۆرجار کەسە نزیکەکانی بەرپرسانی باڵا، تەنها ئەو شتانە دەخەنە بەرچاوی بەرپرسەکانیان کە ناکۆک نەبێت لەگەڵ ویست و ئیرادەی خۆیان نەک ئەوەی لە واقعدا دەگوزەرێت. ئەمەش هۆکارێکە بۆ ئەوەی هەندێکجار وا دەربکەوێت کە ئەو بەرپرسە زۆر دورە لە واقع و ئەو مەسەلانەی لە کۆمەڵگادا دەگوزەرێت.\nدووەم: لەقسەو باس و گفتوگۆکانی خۆم لەگەل بەشێک لە کادر و بەرپرسانی پارتی، لە گوێگرتن لە قسەو باسەکانیان لە نێو کۆڕ و کۆبونەوەو چاوپێکەوتنەکاندا، هەست بەوە دەکەم کە بەشی سەرەکی خەمی ئەو بەڕێزانە دۆزینەوەی دەروازەیەکە بۆ مانەوەی بەڕێزتان لە پۆستی سەرۆکایەتی هەرێم. ئەوە بووە بە بەشێکی سەرەکی پشتی وتار و هەوڵەکانیان. وا هەست دەکرێت کە ئەو کادرانە هەم لە خۆشەویستی و دڵسۆزیان بۆ بەڕێزتان و هەمیش لە بێئاگایی لە پرەنسیپە بنەرەتیەکانی سیستەمی دیموکراسی، پێیان وایە ناکرێت لە هەرێمدا جگە لە کاک مەسعود کەسێکی تر سەرۆک بێت، وە کە سەرۆکیش بوو ناکرێت دەسەلاتەکانی لاواز یا تەشریفاتی و پرۆتۆکۆلی بێت.\nچەندین جار ئەوەمان بەرچاو کەوتوە کە لێرەو لەوێ دەوترێت: چۆنە ئا لەم ساتەوەختەدا، کە سەرۆک و پێشمەرگە سەرقاڵی شەڕی تیرۆریستانی داعش و پرسی سەربەخۆیین، ئێوە قەوانی پۆستی سەرۆکایەتی هەرێم لێدەدەن؟ کە باسی ئیستحقاقاتی هەڵبژاردن و دەستاودەستی پۆستەکان دەکەیت، ئەوانە پێیان وایە ئەمە پیلانێکی ترە، دەستێکی دوژمن و ناحەزانی سەربەخۆیی کوردستانە، کە دەیانەوێت لەم کاتەدا سەرقاڵی مەسەلەیەکی لاوەکیمان بکەن!\nبەداخەوە ئەوە ئەو واقعەیە کە تێیدا دەژین و رۆژانە بەشێوازی جۆراو جۆر خۆی دەردەخات.\nبۆیە لێرەدا دەمەوێت راشکاوانە ئاماژە بە چەند خالێک بکەم:\nیەکەم: هەوڵێک هەیە بۆ بەستنەوەی پرسی سەرۆکایەتی هەرێم بە پرسی دەستوورەوە. هۆکاری ئەمە مەعلومە ئەویش ئەوەیە لە پاش پەسەند کردنی دەستوور رێگا بە بەڕێزتان بدرێت بۆ دوو خولی تر خۆتان کاندید بکەنەوە. جێگای نیگەرانییە مەسەلەیەکی وا گرنگ و هەستیار و نیشتمانیی وەک پرسی دەستوور کورت بکرێتەوە بۆ تەنها رێگەدان بە کاندید بونەوەی سەرۆکی ئێستای هەرێم. ئەمە دوور کەوتنەوەیە لەبەها بایەخدارەکانی دەستوور کە دەبێتە هۆکاری سەقامگیری سیستەمی حوکمڕانی و دەسەلاتەکانی ئەم بەشەی کوردستان.\nسەیرە بەم شێوەیە و بێ هیچ حسابکردنێک بۆ پرسی دیموکراسی، بیر لە فێڵێکی شەرعی بکرێتەوە لە چەشنی هەمان ئەو شێوازانەی کە لە وڵاتە نا دیموکراسی و دیکتاتۆرەکاندا پیادەدەکرێن، کە بەڕێزتان هەم دەزانن چٶن ئەو کارەیان دەکرد و هەمیش بە چ ئاکامێک گەیشتن. تێناگەم بۆ لەبری کاری دامەزراوەیی و دەستاودەستی پۆستەکان بیر لە دۆزینەوەی رێگە چارەی نا ئسوڵی و نایاسایی و دور لە عورفی حوکمڕانی دیموکراسیانە بکرێتەوە؟\nدووەم: بەڕێزتان بە گوێرەی یاسای سەرۆکایەتی هەرێم ژمارە ١ی ساڵی ٢٠٠٥ بۆ دوو خول سەرۆکی هەرێم بوون. دواتر پەرلەمانی کوردستان بە بڕیارێک ماوەی سەرۆکایەتی هەرێمی بۆ ماوەی دوو ساڵ درێژکردەوە لە ٣٠/٦/٢٠١٣. بەم شێوەیە بەڕێزتان بەسەریەکەوە ماوەی نزیک بە ١٠ ساڵە سەرۆکی هەرێمی کوردستانن. بە گوێرەی یاساکە ماوەی سەرۆکی هەرێم تەنها دوو خولە، بە گوێرەی بڕیاری ماوەدرێژکردنەکەی پەرلەمانیش تەنها بواری دوو ساڵ هەیە بۆ یەکجار.\nبەم شێوەیە بە هیچ شێوەیەک بە گوێرەی یاسا کارپێکراوەکانی هەرێم هیچ بوارێکی یاسایی بۆ خۆکاندیدکردنەوەتان نەماوە. هەوڵدان بۆ پەنا بردن بۆ دەستوور لە لایەن هەندێکەوە تەنها هەوڵدانە بۆ دۆزینەوەی رێگەچارەیەکی نا یاسایی و فێلکردن لە یاسا و هیچی تر. ئەسڵی پرەنسیپی ولات بەرێوەبردن دیاریکردنی ماوەی سەرۆکایەتیەکانە کە بوار بۆ درێژکردنەوەیان نەبێت، بێ گوێدانە ئەوەی ئەو کەسە چەندە پێویستە، چەندە لە کارەکانی سەرکەوتوە، چەندە توانیویەتی وڵات بەرەو ئارامی و خۆشگوزەرانی ببات، وەیا بە پێچەوانەوە چەندە شکستخواردوو بوە لە کارەکانیدا.\nحیکمەتەکە لەوەدایە ئەو پۆستە دەستاودەست بکرێت بێ گوێدانە ئەو بیانوانە. چونکە خۆتان دەزانن لە مێژوی ولاتانی دیموکراسیدا چەندەها کەسایەتی گەورەو مەزن هەبووە کە شایانی چەند بار کاندیدکردنەوە بون، بەلام واقعی یاسایی و دەستوری ئەو بوارەی نەداوەو رێگر بوە لە هاتنە کایەی نەریتێکی لەم چەشنە، جگە لەو ولاتانەی کە رێز لە یاساو دوستور و عورفە دەیموکراسیەکان ناگرن.\nبۆیە لە ئێستادا هیچ بوارێکی یاسایی لەبەردەم کاندید بونی بەڕێزتان نەماوە، جا ئەمە چەندە بە دڵی لایەنگر و هەوادارانی بەرێزتانە، وەیا لەم ساتەوەختەی خەباتی گەلەکەماندا کە روبەروی جەنگی دژ بە تیرۆر و شەڕی پیرۆزی سەربەخۆییداین، بوونی ئێوە لەو پۆستەدا چەندە پێویستە، وەیا چ بۆشاییەک لە پۆستی سەرۆکایەتیدا جێدێڵێت، ئەمانە لەوانەیە دروست بن. بە دڵنیایەوە بونی بەڕێزتان رۆل و کاریگەری خۆی هەیە. کارنامەی ئێوە لەم ماوە دورودرێژەی خەباتی سیاسیتاندا هەڵسەنگاندنی خۆی دەوێت. کەسێک کە لە بواری کاری گشتیدا کار بکات بە دڵنیایەوە هەم روبەروی دەست خۆشی و قەدردانی دەبێتەوە وەهەمیش روبەروی رەخنەو سەرزەنشت. ئەوەی کە گرنگە لێرەدا خوێندنەوەی نییەتەکانە، کە ناتوانرێت هەموو ئەو خەون و خولیاو خەمخۆریەی تیدا نەخوێندرێتەوە.\nپێویست بوونی کەسەکان بۆ پۆستەکان و کۆتایی هاتنی ماوەی یاسایی دوو شتی لەیەک دابڕاون. ئەمە ئەو واقعەیە کە پێویستە لە کوردستاندا جێگیر بکرێت، وە لایەنگرانی بەرێزتان دەبێت ئەوە بزانن کە ئەمە نە موئامەرەیە و نە بێرێزی و رێزنەگرتنە لە خەبات و ماندوبونی مەسعود بارزانی. ئەمە ئیستحقاقی حوکمرانیە نەک هەلویست لەسەر کەسەکان و هەڵسەنگاندنیان.\nسێیەم: کاتێک دەڵێین کە چیتر بوار بۆ بەسەرۆک بونی بەڕیزتان نەماوە لە روی یاساییەوە جا چ خاوەن دەستور بین یا بێدەستوور، هیچ لەو واقعە ناگۆرێت کە سەرکردەکان بە تایبەت سەرکردەی حزبەکانی هەرێم، دەتوانن رۆڵی رابەری و رێنیشاندەر بگێڕن و تا خۆیان لە ژیاندان و توانای بەرێوەبردن و رابەرایەتیان هەیە چاودێری چەسپاندنی یاساو رێسای دیموکراسی و سەقامگیری بۆ میللەتەکەیان بن و کاری بۆ بکەن و فشار بخەنە سەر ئۆرگانەکانی ولات بۆ لانەدان لە بەرژەوەندیە باڵاکانی گەل.\nبونی ئەو سەرکردانە لەدەرەوەی دەسەلاتی تەنفیزی راستەوخۆ، رۆڵێکی گەورەی دەبێت لە ئاراستەکردنی کۆمەلگاو قوڵکردنەوەی گیانی پێکەوە ژیان و پێکەوە کارکردن و بە دامەزراوەیی کردنی هەیئاتەکانی وڵات. رێزگرتنی کەسە بەرپرسەبالاکان لە پرەنسیپەکانی دەستاودەستکردنی دەسەلات و پۆستەکان و جێگە جۆڵکردن بۆ کەسانی تر ، دەبێتە نەریتێکی جێگیر لە وڵاتدا. نەوە دوای نەوە وەک گەورەیی و دڵسۆزیی و خەمخۆریی سەیری ئەو هەڵوێستانە دەکەن.\nچوارەم: بەشێکی زۆر لە کادرانی پارتی باس لەوە دەکەن کە زۆر گرنگە سەرۆک لە نێو جەماوەردا هەڵببژێردرێت بۆ ئەوەی بتوانێت نوێنەرایەتی سەرجەم گەل بکات و شەرعیەتێکی راستەقینەی هەبێت. لە راستیدا ئەمە هەم بێنرخ کردنی نوێنەرانی میللەتە کە لە پەرلەمان وەیا ئەنجومەنەکانی مەحەلین کە دەتوانن بە گوێرەی سیستەمی پەرلەمانی سەرۆک هەڵببژێرن، وە هەم نەبینینی ئەو مەترسیە گەورەیەیە کە مەرج نیە هەموو جارێک کاندیدی سەرۆکایەتی ٧٠% دەنگەکان بەدەست بهێنێت، بە تایبەت لە کاتی نەیاربونی بەشێکی بەرچاو لە هێزە سیاسیەکان. لەو حاڵەتەدا سەرۆک تەنها نوێنەرایەتی حزبەکەی دەکات و لەوانەشە بەرێژەیەکی زۆر کەم ببێت بە سەرۆک کە ئەمەش لە مەوقعیەت و پێگەکەی کەم دەکاتەوەو ناتوانیت رۆڵی سەرۆکی ولات و نمایندەی میللەت بگێڕێت.\nبەرێز کاک مەسعود\nلە ئێستادا کە وەک باسم کرد هیچ دەرفەتێکی یاسایی، بە بون یا نەبونی دەستوور، بۆ جاریکی تر بە سەرۆکبونی بەڕێزتان نەماوەتەوە، وە خۆتان لەچەند بۆنەیەک و وەک لەسەرەوە ئاماژەم پێدا نە پەیوەستن بە کورسی دەسەلاتەوەو نە دەتانەوێت پرەنسیپی دەستاودەستی دەسەلات بەلارێدا ببەن، بۆیە ئەم چەند رێگەیە لە ئێستادا لەبەردەم هەرێمدایە بۆ یەکلا کردنەوەی ئەم پرسە کە بەشێکی زۆری فەزای سیاسی ئێمەی داگیرکردووە:\n١. هەموو هەوڵێکی نا یاسایی بدرێت بۆ بواردان بە خۆکاندیدکردنەوەی سەرۆکی هەرێم، بۆ نمونە هەوڵدان بۆ هەموارکردنی یاسای سەرۆکایەتی هەرێم کە بواربدات سەرۆکی هەرێم بۆ خولی تر یا چەند خولێکی تر خۆی کاندید بکاتەوە( وەک دەزانن ئەمە هەمان هەنگاوە کە کەسانی وەک موبارەک و عەلی عەبدوڵلا ساڵح و ئەوانی تر پیادەیان کرد). وەیا پەنا بردن بۆ دەرچواندنی دەستوور بەم دەقەی ئێستای کە لە رۆژی بەرکاربونی دەستوورەوە ماوەی سەرۆکایەتی بژمێردرێت. واتە جۆرێک لە فێڵی یاسایی بکرێت و گوێ بەوە نەدرێت کە سەرۆکی ئێستای هەرێم بە گوێرەی یاساو لە چوارچێوەی هەڵبژاردنی نێو پەرلەمان و نێو جەماوەرەوە، ماوەی دوو خولی تەواو سەرۆک بوەو ئیتر چیتر بوار بە کاندید بونی نادرێت. وەیا بیر لە هەر شێوازێکی تر بکرێتەوە تەنها لە پێناو ئەو مەبەستەدا و بەمەش گورزێکی مەترسیدار لە سەقامگیری هەرێم و پێکەوە ژیانی سیاسی و کۆمەڵایەتیمان بدرێت.\n٢. وەیا بەڕیزتان بڕیار بدەن کە لە هیچ هەل و مەرجێکدا جارێکی تر خۆتان کاندید ناکەن و چاوتان لەو پۆستە نییەو بە شایستەی کەسایەتیەکی تری تێکۆشەری ئەم وڵاتەی دەبینن و وەک خۆتان لەو نامەیەدا ئاماژەتان پێداوە هاوکار و پاڵپشتی دەبن. ئەمە تەنها رێگەیە بۆ سەقامگیری، بۆ کاری دامەزراوەیی، بۆ چەسپاندنی گیانی پێکەوە ژیان و کارکردن، بۆ رێزگرتن لە بەها دیموکراسیەکان، وە بۆ دەرباز بوون لەم قەیرانەی ئێستای هەرێم. بەمەش هەنگاوێکی گەورە دەنرێت هەم بۆ ئەوەی یەکریزی لایەنە سیاسیەکان بپارێزرێت و هەم بۆ ئەوەی ببینە خاوەنی دەستوورێکی هاوچەرخ، کە ببێتە پردێک بۆ پەرینەوەی گەلەکەمان بۆ ئایندەیەکی گەشتر و گەورەتر.\nلەم ساتەوەختەدا کە لیژنەی ئامادەکردنی رەشنوسی دەستوور سەرقاڵی کارەکانیانن، دڵنیابن کە گرێ کوێرەی پۆستی سەرۆکی هەرێم دەبێتە گەورەترین رێگر لەبەردەم چونە پێشەوەی کارەکانی ئەم لیژنەیە. بەیانکردنی ئەو بڕیار و هەنگاوەی بەرێزتان لەو بارەوە، گەورەترین رێخۆشکەر دەبێت بۆ تێپەڕاندنی ئەم قۆناغەو کۆتایی هێنان بەم قیرانە.\nبەمەش گەورەترین شانازی لە کارنامەی خۆتاندا تۆمار دەکەن.


ئەکادیمیای شەترەنجی هەڵەبجە ٨٥ ژن و کچی منداڵی پێگەیاندووە – RojNews.News\nئەکادیمیای شەترەنجی هەڵەبجە ٨٥ ژن و کچی منداڵی پێگەیاندووە\n26/02/2020 - 3:13:39 pm\nشەممە, 27 ماي 2017 – 09:24\nبەهۆی حەز و خولیا-یان بۆ وەرزش و داخراوی هۆڵی یاریکردنی شەترەنج، ژنان بە شێوەیەکی بەرچاو ڕوو لە یاری شەترەنج دەکەن و لە ماوەی یەک ساڵی رابردوودا ٨٥ ژن و کچی منداڵ-ی هەڵەبجە لە ئەکادیمیادا فێری یاری شەترەنج بوو.\nلە ماوەی یەک ساڵی تەمەنیدا ئەکادیمیای شەترەنجی هەڵەبجە، کە هەردوو ڕەگەز تێیدا فێردەکرێن، ٨٥ ژن و کچی منداڵ-ی هەڵەبجەیی، پێگەیەندووە و فێری یاری شەترەنج بوون، کە تەمەنیان لە نێوان شەش ساڵ بۆ ٢٢ ساڵ-یدایە .\nتەیب بورهان، سەرۆکی ئەکادیمیای شەترەنجی هەڵەبجە، سەبارەت بە ئاکەدیمیاکەیان بە ڕۆژنیوزی وت: ئەکادیمیاکەمان ماوەی یەک ساڵی تەواوە دامەزراوە سەر بە هیچ حزب و گروپێکی سیاسی نین و ئامانجمان تەنها خزمەتکردنە بە کچان و کوڕانی هەڵەبجە.\nتەیب بورهان، وتیشی: ئەوەی بووەتە جێگەی نیگەرانیمان ئەوەیە کە لەماوەی ئەو ساڵەدا بەرپرسانی ئیداری پارێزگای هەڵەبجە تەنها بۆیەکجاریش بێت نەهاتوون سەردانمان بکەن و لەکێشە و گرفتەکانمان بکۆڵنەوە لەکاتێکدا ئێمە بەشێوەیەکی خۆبەخشانە خزمەت دەکەین.\nڕۆژگار عومەر، یەکێک لەو ژنانەیە، کە دوای بەشداریکردنی لە خولەکانی ئەکادیمیایی شەترەنج-دا، لە ئێستادا وەک مامۆستا وانە دەڵێتەوە بە ڕۆژنیوزی ڕاگەیاند: لەم ئەکادیمیایەدا هیچ جیاوازییەک ناکرێت لەنێوان کوڕان و کچاندا بۆ فێربوونی ئەو یارییە هەر ئەوەش وایکردووە، کە ژمارەیەکی بەرچاو ژنان و کچی منداڵ سەردانی ئەکادیمیاکە بکەن.\nڕۆژگار ئاماژەی بۆ ئەوەشکرد: شێوازی یاری شەترەج بەجۆرێکە کە دەبێت لە شوێنێکی داخراودا بێت و نابێت لەدەرەوە بێت، ئەوەش ئاسانکاریی زیاتری بۆ ژنان کچان کردووە، کە زیاتر ڕوو لەو یارییە بکەن.\nئەو مامۆستایەی یاری شەترەج ئەوەشی وت:”بەبەراورد بە سەردەمی حکومی حزبە ئیسلامییەکان لە هەڵەبجە لە ئێستادا کرانەوەیەکی زیاتر بەڕووی ژنانی هەڵەبجەدا هاتوەتە ئاراوە و توانیویانە لە زۆربەی کایە کۆمەڵایەتی و سیاسی و ئابوورییەکاندا بەشداری بکەن تەنانەت پۆستی باڵای ئەمشارە لەلایەن ژنێکەوە بەڕێوەدەبرێت”.\nهەروەها، یەکێک لەو ژنانەی کە لە خولەکانی ئەکادیمیایی شەترەنجی هەڵەبجەبەشداریکردووە بەناوی بەناز ڕەشید، بە رۆژنیوزی وت: لە پێشتردا هاتنە دەرەوەی ژن و بەشداریکردنی لە خولێکی وەرزشیدا وەک عەیبە سەیر دەکرا، بەڵام ئێستا تاڕادەیەک دۆخەکە باشترە.\nسەرۆکی کەتەلۆنیا دەستگیرکرا\nکرێکارانی پۆڵای ئەهواز خۆپیشاندان دەبەنە تاران


عوسمان دیمبلی په‌یوه‌ندی به یانه‌ی بارسێلۆناوه كرده‌وه – Knwe.org\nسەرەکی » وەرزش » عوسمان دیمبلی په‌یوه‌ندی به یانه‌ی بارسێلۆناوه كرده‌وه\nعوسمان دیمبلی په‌یوه‌ندی به یانه‌ی بارسێلۆناوه كرده‌وه\nبه‌شێوه‌یه‌كی دوور له چاوه‌ڕوانی به‌ر له هه‌فته‌یه‌ك له واده‌ی گه‌ڕانه‌وه یاریزانانی بارسێلۆنا بۆ یانه‌كه عوسمان دیمبلی ئه‌ستێره‌ی فه‌ره‌نسی یانه كه‌ته‌لۆنیه‌كه په‌یوه‌ندی به یانه‌كه‌یه‌وه كرده‌وه بۆ ئه‌وه‌ی ئاماده‌كاریه‌كان بۆ وه‌رزی نوێ ده‌ستپێبكات.\nبارسێلۆنا رۆژی 14ی ئه‌م مانگه ئاماده‌كارییه‌كانی بۆ وه‌زری نوێ ده‌ستپێده‌كات كه دوای ئه‌نجامدانی پشكنین به‌شێك له یاریزانان ده‌ست ده‌كه‌ن به راهێنان، به‌ڵام دیمبلی بڕیاری دا زووتر له‌و واده‌یه راهێنان ده‌ست پێبكات.\nرۆژنامه‌ی مۆندۆ دیپۆرتیڤۆ بڵاویكردۆته‌وه دیمبلی هه‌فته‌یه‌ك پێش واده‌ی دیاری كراو په‌یوه‌ندی به یانه‌كه‌وه كرده‌وه‌و له‌گه‌ڵ شاره‌زایه‌كی بواری چاره‌سه‌ری سروشتی راهێنان ده‌كات به‌تایبه‌تی كه ئه‌و یاریزانه فه‌ره‌نسیه وه‌رزی رابردووی به پێكان كۆتایی پێهێنا.\nدیمبلی له‌و یاریزانانه‌یه به‌هۆی پابه‌ند نه‌بوون و دواكه‌وتن له راهێنان ره‌خنه‌ی زۆری لێگیراوه‌و هه‌ر ئه‌مه‌ش به هۆكاری ئه‌و پێكانه یه‌ك له‌دوای یه‌كانه داده‌نرێت كه دووچاری بووه، به‌ڵام وادیاره ئه‌و یاریزانه ده‌یه‌وێت لاپه‌ڕه‌یه‌كی نوێ هه‌ڵبداته‌وه.\nبه‌پێی هه‌واڵی رۆژنامه‌كه دیمبلی ده‌یه‌وێت بۆ یانه‌كه‌ی دوپات بكاته‌وه كه وه‌رزی نوێ به ته‌واوی پابه‌ند ده‌بێت و له راهێنان دوانه‌كه‌وێت ئه‌ویش له رێگه‌ی ده‌ستپێكردنی ئاماده‌كارییه‌كان پێش سه‌رجه‌م یاریزانه‌كانی تر.


سەرۆک کۆمار: لێکۆڵینەوە لەدەستدرێژی بۆسەر خۆپیشاندەران دەکرێت\nسەرۆک کۆمار پێشوازیکرد لە سەرۆکی ئەنجومەنی باڵای دادوەری و جەختیکردەوە لە گرتنەبەری ڕێکارە یاساییەکان لە دژ ئەو کەسانەی دەستدرێژییان کردووەتە سەر خۆپیشاندەران و ھێزە ئەمنییەکان\nسەرۆک کۆمار د. بەرھەم ساڵح ئەمڕۆ چوار شەممە ٢٠١٩/١٠/٩ لە کۆشکی سەلام لە بەغدا پێشوازیکرد لە سەرۆکی ئەنجومەنی باڵای دادوەری فایەق زێدان.\nلە دیدارەکەدا سەرۆک کۆمار جەختیکردەوە لە پێویستی کردنەوەی لێکۆڵینەوەی یاسایی و دادپەروەر، سەبارەت بە تاوانی دەستڕێژکردنە سەر خۆپیشاندەران و ھێزە ئەمنییەکان بە گوللە لەکاتی خۆپیشاندانەکانی ئەم دواییە، ھاوکات تەئکیدیکردەوە لە سزادانی ئەوانەی بەرپرسیارن لە ڕشتنی خوێنی ھاووڵاتیانی عیراق.\nھەر لە دیدارەکەدا باس لە گرنگی ڕۆڵی دادگای عیراق کرا، بەتایبەتی دادگای پرسی ئەستۆ پاکی و پێویستی کاراکردنی ڕۆڵی دادوەری گشتی بۆ یەکلایی کردنەوەی دۆسییەکانی گەندەڵی و سزادانی سەرپێچیکاران بۆ سەر مۆڵکی گشتی.\nسەرۆک بەرھەم ڕۆڵی کارای دادگا و پاراستنی سەربەخۆیی تەواوی خۆی و بەرجەستەکردنی بنەماکانی دادپەروەری بەرزنرخاند، ھاوکات ئاماژەی بە گرنگی ھاریکاری و ھەماھەنگی نێوان سێ سەرۆکایەتییەکەی وڵات کرد بۆ تەواوکردنی ڕێکارە یاساییەکانی تایبەت بە جێ بەجێکردنی داواکارییە ڕەواکانی خۆپیشاندەران و پاراستنی ئاسایش و پارێزگاری لە دەستوور.\nھەر لەو دیدارەی نێوان سەرۆک کۆمار و سەرۆکی ئەنجومەنی باڵای دادوەری باس لە چۆنیەتی جێبەجێکردنی ڕێکارەکانی سەپاندنی دەستەڵاتی یاسا و پاراستنی گیانی ھاووڵاتیان و موڵکی گشتی کرا.\nPUKmedia راگەیاندنی سەرۆک کۆمار\nیەكێتی سكرتێری ئەنجومەن هەڵدەبژێرێت\nتەندروستی جیهانی: سنور بۆ کۆرۆنا دابنێن\nلە نوێترین ئاماری توشبوانی کرۆنادا هەزار و ٢٨ حاڵەتی توشبون و ٤٨ حاڵەتی گیانلەدەستدان تۆمارکراوەو لە ئێستادا ڤایرۆسەکە لە ٦٠ وڵات لە جیهاندا بڵاوبوەتەوەو رێکخراوی تەندروستی جیهانیش رایدەگ...


وه‌زیرانی ده‌ره‌وه‌ی ڕووسیا و توركیا و ئێران له جنێڤ كۆده‌بنه‌وه\nسبه‌ینێ وه‌زیرانی ده‌ره‌وه‌ی ڕووسیا و توركیا و ئێران له جنێڤ كۆده‌بنه‌وه. چاوه‌ڕێ ده‌كرێت ئه‌ندامانی كۆمیته‌ی نووسینه‌وه‌ی ده‌ستووری سووریا ئاشكرا بكه‌ن.\nئاژانسی ئه‌نادۆڵی توركی بڵاویكرده‌وه "به‌پێی ئه‌و زانیارییانه‌ی له سه‌رچاوه دیپلۆماتییه‌كانه‌وه ده‌ستكه‌وتوون، سبه‌ینێ مه‌ولوود چاوشئۆغڵوو، وه‌زیری ده‌ره‌وه‌ی توركیا، له ئۆفیسی جنێڤی نه‌ته‌وه یه‌كگرتووه‌كان، له‌گه‌ڵ محه‌مه‌د جه‌واد زه‌ریف وه‌زیری ده‌ره‌وه‌ی ئێران و، سێرگی لاڤرۆڤ وه‌زیری ده‌ره‌وه‌ی ڕووسیا، كۆده‌بێته‌وه".\nكۆبوونه‌وه‌كه به سه‌رۆكایه‌تیی ستیڤان دی میستورا، نوێنه‌ری تایبه‌تی نه‌ته‌وه یه‌كگرتووه‌كان بۆ كاروباری سووریا، به‌ڕێوه ده‌چێت.\nئاژانسی ئه‌نادۆڵ ئاماژه‌ی به‌وه كردووه "چاوه‌ڕێ ده‌كرێت ئه‌ندامانی كۆمیته‌ی نووسینه‌وه‌ی ده‌ستووری سووریا له‌لایه‌ن وه‌زیرانی ده‌ره‌وه‌ی ئه‌و سێ وڵاته‌وه ئاشكرابكرێن".\nله چوارچێوه‌ی بڕیاری ژماره 2254ی ئه‌نجوومه‌نی ئاسایشی نه‌ته‌وه یه‌كگرتووه‌كان تایبه‌ت به قۆناغی ڕاگوزه‌ری سیاسی له سووریا، پێشنیار كرابوو سه‌رله‌نوێ ده‌ستووری ئه‌و وڵاته بنووسرێته‌وه. له كۆنگره‌ی دیالۆگی نیشتمانیشدا كه له ڕووسیا به‌ڕێوه‌چوو، لایه‌نه‌كانی سووریا و نوێنه‌رانی ڕووسیا، ئێران، توركیا و نه‌ته‌وه یه‌كگرتووه‌كان، بڕیاریان دا لیژنه‌یه‌كی داڕشتنه‌وه‌ی ده‌ستوور پێكبهێنن.\nهه‌رچه‌نده توركیا دژایه‌تیی هه‌بوونی نوێنه‌ری هێزه‌كانی سووریای دیموكرات به سه‌ركردایه‌تیی یه‌په‌گه له كۆمیته‌ی نووسینه‌وه‌ی ده‌ستووردا ده‌كات، به‌ڵام ئه‌و هێزانه نزیكه‌ی یه‌ك له‌سه‌ر سێی خاكی سووریایان به‌ده‌سته‌وه‌یه و، ڕووسیاش پێشتر جه‌ختی له‌وه كردووه‌ته‌وه به‌بێ ئه‌وان كێشه‌ی سووریا چاره‌سه‌ر ناكرێت.


وەزارەتی خوێندنی باڵا پۆستی چوار سەرۆك زانكۆ و سەرۆكی دەستەیەك ڕادەگەیەنێت و مەرجەكانی وەرگرتنیشیان ئاشكرادەكات.\nبەپێی ڕاگەیەندراوێكی وەزارەتەكە پۆستەكان بریتین لە، (سەرۆکى زانکۆی سلێمانى، سەرۆکی زانکۆی پۆلیتەکنیکی سلێمانی، سەرۆکی زانکۆی ڕاپەڕین، سەرۆکی زانکۆی چەرمو و سەرۆکی دەستەی کوردستانی بۆ خوێندنى ستراتیژی و توێژینەوەی زانستی).\nوەزارەتى خوێندنى باڵا دەشڵێت، هەر کەسێک ئارەزووى هەیە و مەرجەکانى تێدایە، دەتوانێت لە ماوەى دیاریکراودا (C.V) و داواکارییەکەى پێشکەشبکات، تا ناوى لە لیستى پێشکەشکاراندا تۆماربکرێت.\nمەرجەکان بۆ پۆستی سەرۆکی زانكۆ:\n– ناسناوی زانستى لە پرۆفیسۆرى یاریدەدەر کەمتر نەبێت.\nمەرجەکان بۆ سەرۆکی دەستەی کوردستانی:\n– هەڵگری بڕوانامەی دکتۆرا بێت لە یەکێک لە بوارەکانی زانستی.\n– ناسناوی زانستی لە پرۆفیسۆر کەمتر نەبێت.\nبەپێی ڕاگەیەندراوەكە دوایین کات بۆ پێشکەشکردنى (C.V) و پوختەى ڕاژە، تاکو کۆتایی دەوامى فەرمیى ڕێکەوتى (2021/12/12) ڕۆژى (یەکشەممە) دەبێت.\nوتەبێژی حكومەتی هەرێم ڕایدەگەیەنێت، بەهۆی زیادبوونی حاڵەتەكانی توشبوون بە كۆرۆنا ئەگەری هەیە لە سبەینێوە بڕیاری قەدەغەی هاتوچۆ ڕابگەیەنرێت.…\nلە ڕاگەیاندراوێكدا بەڕێوبەرێتی پەروەردەی ڕۆژئاوای سلێمانی ئێوارەی ئەمڕۆ هەینیی 16ی تشرینی یەكەم ئاشكرایكرد، “سبەی شەممە 17ی تشرینی یەكەم…\nفڕۆکه جه‌نگییه‌کانی سوپای عێراق له داقوق بۆردوومانی داعشی كرد، لە پارێزگای دیالەش دوو موشەكی ئاڕاستەكراو كۆنتڕۆڵكران. ئێوارەی ئەمڕۆ…


وەک کردارێکی جەنگی دژ بە ئەمریکا هەژمار دەکرێت\nدەزگا ئەمنی و هەواڵگرییەکانی ئەمریکا، هۆشداریاندا لە هەوڵەکانی چین و ئێران بۆ هاککردنی زانیاری و توێژینەوە زانستییەکانی دامەزراوە ئەمریکییەکان کە لەئێستادا سەرقاڵی دۆزینەوەی چارەسەرن بۆ ڤایرۆسی کۆرۆنا.\nنوسینگەی لێکۆڵینەوە فیدراڵییەکان و وەزارەتی ئاسایشی نیشتیمانی ئەمریکا لە ڕاگەیەندراوێکدا بە فەرمی وڵاتی چینیان تۆمەتبارکرد بەهەوڵدان بۆ دزین و هاککردنی زانیارییە پزیشکییەکانی ئەمریکا تایبەت بە دۆزینەوەی چارەسەر بۆ ڤایرۆسی کۆرۆنا.\nلەڕاگەیەندراوەکەدا ئەو دوو دەزگا ئەمنییەی ئەمریکا هۆشداریشیان بەو لایەن و ڕێکخراوە ئەمریکیانە داوە کە لە ئێستادا سەرقاڵی توێژینەوەن بۆ دۆزینەوەی ڤاکسین و چارەسەر بۆ پەتای کۆرۆنا لە ئەگەری هێرشی ئەلکترۆنی بۆ سەر دامەزراوەکانیان لەلایەن هاککەرانەوە .\nهاوکات ڕۆژنامەی "وۆڵ ستریت جۆڕناڵ"ی ئەمریکی لە هەواڵێکیدا ئاماژەی بەوەکردووە کە بەرپرسانی ئەمنی ئەمریکا ڕایانگەیاندوە "لە سەرەتای مانگی کانوونی دووەمی ڕابردوەوە هاکەرە چینییەکان و ئێرانییەکان چالاکییەکان لە دزەکردن بۆ ناو پڕۆگرامی ئەلکترۆنی زانکۆکان، کۆمپانیاکانی دروستکردنی دەرمان و ڕێکخراوە زانستییەکانی ئەمریکا کە لە ئێستادا سەرقاڵی دۆزینەوەی چارەسەرن بۆ ڤایرۆسی کۆرۆنا زیادیان کردوە.\nڕۆژنامەی وۆڵ ستریت جۆڕناڵ، ئەوەشی خستوەتەڕوو، پێدەچێت دوناڵد ترەمپ، سەرۆکی ئەمریکا ئەو هێرشە ئەلکترۆنیانەی کە چین و ئێران دەیکەنە سەر دامەزارە زانستی و پزیشکییەکانى ئەمریکا وەک کردارێکی جەنگی دژ بە ئەمریکا هەژمار بکات، چونکە ئەو هێرشانە دەبنە هۆکاری لەمپەر لە بەرەوپێشچوونی توێژینەوەکان سەبارەت بە دۆزینەوەی ڤاکسین بۆ ڤایرۆسی کۆرۆنا.\nڕۆژنامە ئەمریکییەکە ئاماژەی بەوەشداوە، ئیدارەی سەرۆکی ئەمریکا، لە ماوەی ڕابردوودا زانیاری هەواڵگری تەواوی دەربارەی هەوڵەکانی ئێران بۆ هێرشکردنی ئەلکترۆنی بۆ سەر دامەزراوەکانی ئەمریکا کۆکردوەتەوە.\nئەمریکا: ئێران بەناچاری لە سوریا دەکشێتەوە\n2020.05.22 - 11:26


سامسۆنگ لە دروستکردنی ئایفۆندا بەشدارە - Yeane.Org ماڵپەری یانی\nسامسۆنگ لە دروستکردنی ئایفۆندا بەشدارە\nمۆبایلی ئایفۆن لەڕووی کواڵیتی و پتەوی پارچەکانییەوە بە یەکێک لە سەرکەوتوترین ئامێرەکانی مۆبایل دادەنرێت، ئەمەش بۆ ئەوە دەگەڕێتەوە کە کۆمپانیای ئەپڵ گرنگییەکی زۆر بە هەڵبژاردن و دروستکردنی پێکهاتەی ئایفۆنەکان دەدات.\nکۆمپانیای ئەپڵ کە ئەمریکییەوە و بارەگای سەرەکی لە ویلایەتی کەلیفۆرنیایە، پشت بە کۆمپانیاکانی وڵاتی چین و ژاپۆن دەبەستێت بۆ دروستکردنی پارچەی زۆربەی ئامێرەکانیان.\nبۆ نمونە، بەرهەمهێنی پارچەکانی ئامێری ئایفۆن 6S ئەمانەن:\n– پرۆسێسەر: سامسۆنگی کۆری و TSMCی تایوانی\n– میمۆری ناوەکی: تۆشیبای ژاپۆنی\n– شاشە: ئاساهی ژاپۆنی\n– رام: سامسۆنگی کۆری\n– کامێرا: سۆنی ژاپۆنی\n– بۆدی: چەند کۆمپانیایەکی چینی\nرسیڤەری تەلەفۆن: کوالکۆمی چینی\n– رسیڤەری وای فای: USIی چینی\n– پاتری: هواپوی چینی\nهەروەها زۆرێک لەو کانزا دەگمەنانەی بە رێژەی کەم لە شاشە و نەخشە و سپیکەر و یەکەی لەرینەوە (هەززە)دا بەکاردێن بە زۆری لە وڵاتی چینەوە هەناردە دەکرێن.\nسه‌رچاوه : xendan .org\nDownload Free Ultimate 3D Boxing Game Apk for Android


پەرلەمانی عێراق دەتوانێت تەمەنی خۆی درێژبکاتەوە؟\nYou are at:Home»تەوەر»هەواڵ»تایبه‌ت»پەرلەمانی عێراق دەتوانێت تەمەنی خۆی درێژبکاتەوە؟\nBy nuche.net on\t 2018/06/14 تایبه‌ت, عێراق و جیهان, گرنگ\nئەندام پەرلەمانێکی کۆمەڵی ئیسلامی لە پەرلەمانی عێراق رایدەگەیەنێت، هیچ دەسەڵاتێک نەدراوەتە پەرلەمانی عێراق و هیچ لایەنێکی دیکە بۆ درێژکردنەوەی تەمەنی پەرلەمان.\nلەدوای ٣١-٦-٢٠١٨ پەرلەمانی عێراق ماوەی یاسایی تەواو دەبێت، بەوەش پەرلەمانە دەکەوێتە بۆشایی یاسایییەوە، بەهۆی ئەنجامەکانی هەڵبژاردنی ١٢ی حوزەیرانەوە، کە بۆ بەشێک لە لایەنە عێراقیەکان چاوەڕوان نەکراو بوو، تائێستا حکومەتی نوێ پێکنەهاتووە.\nلە لێدوانێکی تایبەت بە نوچەنێت، زانا رۆستایی، ئەندامی فراکسیۆنی کۆمەڵی ئیسلامی و ئەندامی لیژنەی یاسایی لە پەرلەمانی عێراق، سەبارەت بەدرێژکردنەوەی تەمەنی پەرلەمان رایگەیاند “بەپێی دەستوری عێراقی پەرلەمانی عێراق هەرکات ماوەی یاسایی خۆی تەواو بوو ناتوانرێت ماوەکەی درێژبکرێتەوە، چونکە هیچ دەسەڵاتێک نەدراوەتە پەرلەمان و هیچ لایەنێکی دیکە بۆ درێژکردنەوەی ماوەی پەرلەمان”.\nرۆستایی گوتیشی “لەدوای ٢٠٠٣وە ئەوە ڕووی نەداوە، کە پێویستبووبێ پەرلەمان تەمەنی خۆی درێژ بکاتەوە، بۆیە لە خراپترین ئەگەردا لەدوای ١-٧-٢٠١٨ ئەگەر ئەنجامەکان رانەگەیەندران حکومەتی نوێ پێکنەهات، ئەوا پەرلەمان نامێنێت، بەڵام حکومەت و دامەزراوەکانی دەوڵەت دەسەڵاتەکانی هەر دەمێنێت تاوەکو ئەوکاتەی حکومەتێکی نوێ جێی دەگرێتەوە”.\nئەو ئەندام پەرلەمانەی کۆمەڵ ئاماژە بەوە دەکات، کە لەدەستوری عێراق حکومەت هیچ ماوەیەکی بۆدیاری نەکراوە تەنها پەرلەمان ماوەی بۆ دیاریکراوە و لەو ماوەیەدا تەنها پەرلەمان دەسەڵاتی دەستوری و یاسایی نامێنێ. بۆیە کۆتایی هاتنی ماوەی پەرلەمان هیچ کاریگەریەکی نابێ بۆ تاخیربوونی چەند رۆژێک یان چەند مانگێک بەبێ پەرلەمان، تاکو ئەنجامەکان یەکلادەکرێنەوە و حکومەتی نوێ پێکدێت.


دوای کاریگەربوونی، ئەم وڵاتە ڤاکسینی کۆرۆنا بۆ منداڵان دروستدەکات\nتوێژینەوەیەکی نوێ لە گۆڤاری لانسێت بۆ نەخۆشییە گوازراوەکاندا بڵاوکراوەتەوە و ئاشكرایکردووە، دوای پێدانی ھەردوو ژەمە ڤاکسینی کۆرۆناڤاک کە لەلایەن کۆمپانیای دەرمانی چینی سینۆڤاکەوە بۆ ڤایرۆسی کۆرۆنا بەر\nوەزارەتی تەندروستی هەرێم رایگەیاند، لە ماوەی ٢٤ کاتژمێری رابردوودا، ٦٥٢ حاڵەتی توشبوون بە کۆرۆنا تۆمارکراوە، هاوکات، ٥٧٢ حاڵەتی چاکبوونەوە و "شەش" حاڵەتی گیان لەدەستدان تۆمارکراوە.\nئایا دوای وەرگرتنی دوو ژەم ڤاکسینی کۆرۆنا پێویستمان بەژەمی دیکە دەبێت؟\nراوێژکاری سەرۆک کۆماری میسر بۆ کاروباری تەندروستی و خۆپارێزی رایگەیاند، "هەر کەسێک دوو جار ژەمە ڤاکسینی کۆرۆنای بەکارهێنابێت پێویسته دوای هەشت مانگ بۆ جاری سێیەمیش بەکاری بهێنێتەوە".\nهەڵئاوسانی دەم و چاو و دەست و قاچ دەکرێت نیشانەی چ نەخۆشییەک بن؟\nپسپۆڕێکی تەندروستی باس لەوە دەکات کە زۆرجار چارەخواز بە نیشانەکانی وەک هەڵئاوسانی دەم وچاو و دەست و قاچ سەردانیان دەکەن، کاتێک پشکنینیان بۆ ئەنجام دەدەن دەردەکەوێت کە دوچاری جۆرە هەوکردنێک بونەتەوە کە\nتەندروستی هەرێم ئاماری ۲٤ کاتژمێری کۆرۆنای راگەیاند\nوەزارەتی تەندروستی هەرێم رایگەیاند، لە ماوەی ٢٤ کاتژمێری رابردوودا، ٥۷۰ حاڵەتی توشبوون بە کۆرۆنا تۆمارکراوە، هاوکات، ٤۹۱ حاڵەتی چاکبوونەوە و نۆ حاڵەتی گیان لەدەستدان تۆمارکراوە.\nوەزارەتی تەندروستی هەرێم رایگەیاند، لە ماوەی ٢٤ کاتژمێری رابردوودا، ٥٣٣ حاڵەتی توشبوون بە کۆرۆنا تۆمارکراوە، هاوکات، ٥٠٧ حاڵەتی چاکبوونەوە و ١١ حاڵەتی گیان لەدەستدانیش تۆمارکراوە.\nئایا هەوای ساردی سپلیت کاریگەریی لەسەر تەندروستیی لوت دەبێت؟\nپسپۆڕێکی نەخۆشییەکانی قورگ و لوت و گوێ ئاماژەی بە کاریگەرییەکانی هەوای ساردی سپلیت کردووە بۆ سەر تەندروستیی لوت، کە هۆکارە بۆ وشکبوونەوەی ناوپۆشی لوت.\nچوار نیشانە لە روخساردا دەریدەخەن ڤیتامین B12 لە جەستەدا کەمە\nڤیتامین B12 یارمەتیدەرە لە باشکردنی خەپلەکانی خوێن کە بەهۆیەوە ئەندامەکانی هەناو بە تەندروستیی دەهێڵێتەوە، هەر بۆیە کەمبوونەوەشی لە جەستەدا گرفتی تەندروستیی دروست دەکات.\nپزیشکێک: لەکاتی وەرگرتنی ئەم دەرمانانە نابێت شوفێری بکەیت\nبە شێوەیەکی گشتی دەرمان کاریگەری ڕاستەوخۆی هەیە لەسەر ئەندامەکانی جەستە، هەندێکیان زیاتر کاریگەری لەسەر مێشک و دەمارەکان دروست دەکەن.\nوەزارەتی تەندروستی هەرێم رایگەیاند، لەبەر نەبوونی بەڵگەی زانستی كه بسله‌مێنێت ڤاكسینی كۆرۆنا زیانی بۆ سه‌ر ته‌ندروستی ئه‌و منداڵانه هه‌یه كه شیری دایكیان ده‌خۆن، ئەوا ژنانی شیردەر دەتوانن ڤاکسین و


کات 15/12/1393 97 بازدید\nوەک دەڵێن خوا بۆ خۆی رزق و رۆزی هەمووان دەگەیەنێ. بەم شێوەیە بێت یان شێوازێکی تر، گرینگ نیە، گرینگ ئەوەیە دەیگەیەنێ و لە راستیشدا دەگات. تەنیا دەبێ مرۆڤ سەبری هەبێت. وەک چۆن پلانی داڕشتنی دونیا بە میلیارد ساڵی خایاند و کەچی دوواتر لە چەند رۆژێک دا کارەکە بە کردەوە تەواو بوو، هەر ئاواهایش برسیەتی سەرەڕای خایاندنی زۆری، لە چەند چرکەیەکدا سەردەمی بەسەردەچێ و، نان وەک جاران سفرەکان دەنەخشێنێتەوە.\nچوار حافزی کوێر بوون بە چاوساخێکەوە. چاوساخەکە وەک هەمیشە لە پێشەوە دەڕۆیشت و، ئەوانی تر وەک قەتار دەست لە سەرشانی یەکتر بە دووایەوە. هەر کامەیش گۆچانێکی پێبوو. ئەوەی دووهەم دڵنیا لە چاو ساخەکە و ئەوەی سێهەمیش دڵنیا لە دووهەم و چوارەمیش دڵنیا لە سێهەم و سەرئەنجام پێنجەمیش دڵنیا لە چوارەم، کۆڵان و کۆڵان، دێهات و دێهات و شارەو شاریان دەکرد. ئەوەی دوواوەوە لە هەر هەموویان گەنجتر بوو.\nماوەیەک بوو ژمارەی حافزەکان یەکجار زیادیان کردبوو. وەها کە بە پێچەوانەی جاران، زۆر زیاتر بە توش یەکەوە دەبوون. ئەمە ببووە هۆی ئەوەی جموجۆڵێکی زیاتریان تێبکەوێ. هەموو بە چاوی رەقیب سەیری یەکتریان دەکرد و، لە دڵەوە گلەییان لە گەردوون دەکرد کە بۆچی دەبێ ژمارەی کوێرەکان وەها روو لە زیادبوون بکا. گەر رۆژێک لە بەر دەم دووکانێکی سەر شەقامدا راوەستابای، دەتبینی کە چلۆن خێرا و وەک تیسکەی تفەنگ دەردەچوون و بەرەو شوێنی مەبەست هەنگاویان هەڵدێنا. کار گەیشتە شوێنێک کە چاوساخەکان کەوتنە پێشبڕکێی یەکتر و حەسوودی پێهاتن.\nبەڵام خودا بەخشندەو رزق دەرە. خۆی بۆ خۆی دەرگاکان دەکاتەوە و، دەزانێ چلۆن ئەو سکانەی وا خوڵقاندبوونی، تێریان بکا.\nلە رۆژێکی گەرمی هاویندا لە کاتێکدا حافزەکان دەستە دەستە لەم مزگەوت و لەو مزگەوت دانیشتبوون و پشوویان دەدا و وەڕەز لە جەستەی لەڕ و لاوازی خۆیان، گۆچانەکانیان دەهێنا و دەبرد، خەبەر گەیشت شارێکی نزیک سنوور کە تەنیا دوو سەعاتێک لە شوێنەکەی ئەوان دوور بوو، بوردوومان کرابوو و تێیدا خەڵکێکی یەکجار زۆر کوژرابوون. چاوساخەکان هێشتا لە دانی هەواڵەکە بە تەواوی نەببوونەوە کە زۆر خێرا مقۆمقۆ و دەنگەدەنگ کەوتە ناو حافزەکان. وەک عادەت و خووی هەمیشەیی سەرەتا بە هێنانی چەند رستەیەک لە ئایەتەکان و یان لەو وتانەی وا گەورەیی و بەزەیی و قەهاربوونی خودا دەگەیەنن، هەواڵەکەیان لە ناو خۆیاندا قوتدابوو و پاشان دەستبەجێ کەوتبوونە بیری سەفەر بۆ ئەوێ بۆ شارە بوردوومان کراوەکە. بە بێ ئەوەی زۆر لە سەری بدوێن، جوڵابوون. چاوساخەکان بەرەو گاراژەکانی شار بردبوویانن. لە گەڵیان سواری ئەو مینی بووسە کۆن و پەرپووت و بۆگەناویانە ببوون وا بەڵێن بوو ئەوان لە رێگاکان و لە کێوەکان بپەڕێنێتەوە و بیانگەیەنێتە شوێنی مەبەست. زووتر گەیشتن، بە مانای دەستکەوتنی مردووی زۆرتر بوو بۆ دادانی تەڵقینیان.\nگروپە چوارنەفەریەکەیش سوار بوون (بە چاو ساخەکەوە پێنج نەفەر)، بەو چاوانەوە کە قووڵ قووڵ رۆچووبوونە روخساری لاواز و تێکقوپاویانەوە. ئەوەندە قووڵ کە منداڵەکان لە سەیرکردنیان دەترسان و زۆر خێرا روویان لێوەردەگێڕان. رێگا دوور و تەپ و تۆزاوی بوو. بۆنی ناخۆشی گازاوڵی نیوە سووتاو، کەپۆی ئازار دەدا. دەنگی تڕە تڕی سەیارەکە، کە قورس قورس لە سەرەوژوورییەکاندا دەجوڵا، گوێی گپ کردبوو. سەری هەر چواریان لە ژێر مێزەرەکانیادا ئارەقەی کردبووەوەو جار جارە بەو دەستماڵە سەوزە رەنگ هەڵبزرکاوانەی وا لە گیرفانی بن باخەڵیاندا بوو، ئارەقەی لامل و لاجانگیان دەسڕی. سەفەری ئەمجارە بە پێچەوانەی سەفەرەکانی تر جۆرەیەکی تر دەهاتە بەرچاو. لە ناو مینی بووسەکەدا نە دەنگی مۆسیقا دەهاتە گوێ، نە خەڵکی زۆر لە گەڵ یەکتر قسەیان دەکرد و نە بۆنی وەیلانی ناو هەوایش لە جارانی دەکرد. شتێکی تاڵ و زبر دەوری مینی بووسەکەی تەنیبوو. شتێک وەک جەستەی لەت و پەت و خوێن و خۆڵ. حافزە گەنجەکە کە یەکەم جاری بوو بۆ سەفەری وەها دوور دەچوو، حەزی پرسیارکردن لە هاوڕێکانی وەک دڕکێک لە ناو جەستەیدا چەکەرەی کردبوو و پەل و پۆی هاویشتبوو، ئەو دڕکانەی لێرە و لەوێ لە ناو گوێ و دەمییەوە هاتبوونە دەر، بەڵام بە هۆی شتە تاڵ و زبرەکەوە دەیزانی دەبێ دان بە خۆیدا بگرێ و، هیچ نەڵێ. ئەو تەنیا دەبا بە شوێنیانەوە بێت و بەس.\nکە گەیشتنە شارەکە، شتە تاڵ و زبرەکە هەر بەرۆکی بەرنەدان. تەنانەت وەک بڵێی لەوێ زیاتر و تۆختریش ببوو. گوێی سرکی ئەوان بە جوانی بێدەنگی، یان کەمدوویی دەگمەنی شاریان دەقۆستەوە. وەک پیشەی هەمیشەیی هەر لە ناو مینی بووسەکەوە شانەکانی یەکتریان پەیدا کرد و دەستیان خستە سەریان و بە شوێن یەکترەوە دابەزین. هەڵبەت ئەمجارە رەنگە زیاتر لە هەر جارێکی تر لێک نزیک و پێکەوە ترنجاو. چاوساخەکە لە دەرەوە، پاش کەمێک دەستاودەست کردن وەڕێ کەوت. وەک بڵێی دەیەویست ئەو ترسەی قوت بدا وا لە کاتی بەڕێکەوتنیانەوە ناو قوڕگی تەنیبوو. ئەوانیش بە شوێنیدا جوڵان،… وەڕێکەوتنێکی ئارام و لەسەرەخۆ!\nچاوساخەکە شارەزای قەبرستانەکەی شار بوو. چەند ساڵ لەوە پێش رێی تێی کەوتبوو. گۆڕستانێک لە دەرەوەی شار لە ناو دارستانێکی سەرسەوزدا. شوێنێک گەر نەکرایە بە شوێنی مردووەکان، ئەوا بێگومان یەکجار بۆ سەیران دەستی دەدا. بەڵام شتێکی نادیار، وەک دەستی تەقدیر، چارەنووسەکەی گۆڕیبوو. سەیرانگاکە بۆ هەمیشە بە باڵای مردووەکان بڕابوو.\nسەرەتا روویان کردە چایخانەیەکی قەراخ شار. لەوێ لە گەڵ پشوودانێکی کورت تووانیان ئاو بخۆنەوە و، ئەوجار سەرلەنوێ بەڕێکەونەوە. دەبا هەتا گۆڕستانەکە بە پێ بڕۆن. رێگا، لانیکەم چل و پێنج دەقیقەیەک دەبوو. دەست لە سەر شان بە قەراخ جادەکەدا کە بە تەنیشت سەربازخانەکەی شاردا تێدەپەڕی، بەڕێکەوتن. کاتێک بە ناو شەقامەکانی شاردا تێپەڕین، ئەوان قەت چاویان بەو خانووە وێران و زەوییە خوێناویانە نەکەوت وا بەشێکی بەرچاوی دیمەنی رێگایان پێک دەهێنا. نە ئەوان پرسیان و نە چاو ساخەکەیش هیچی بۆ باس کردن. رێگا، قەرەباڵغ بوو. ماشین لە دووای ماشین. خەڵک لە دووای خەڵک. ئەو گریانانەی نزیک دەکەوتنەوە و دوواتر دوور. ئەوجا دەنگی گریانی ناو قەبرستانەکە هاتە گوێ. لە گەڵ هەر هەنگاو هەڵێنانێکیان، گریانەکان روون و روونتر دەبوونەوە. هارمۆنیای داماوی و دڵەڕاوکێ قووڵەکانی مرۆڤ.\nکە گەیشتن، لە شوێنێک لە بن سێبەری کۆمەڵێک درەختی مازوودا راوەستان. تا چاو کاری دەکرد، کۆمەڵ کۆمەڵ ئەو خەڵکانەی بە دەوری گۆڕێک، مەیتێک یان کۆمەڵە مەیتێک ئاپۆرایان بەستبوو. گریان و بێدەنگی. سینگ دادڕین و غەم. هەروەها ئەو سێبەرە سەوزانەی وا لە گەڵ ئەو دیمەنە بە هیچ جۆرێک یەکنەدەهاتنەوە. حافزەکان لە بەر خۆیانەوە کەوتنە ورتە ورتە. ئایەت لە دووای ئایەت لە ژێر لێویانەوە. شتە تاڵ و زبرەکە لێرە ئیتر تەواو بە جەستەیانەوە چەسپی. لە کاتێکدا سکیان قۆڕە قۆڕی دەهات، لە خوا پاڕانەوە گوناحەکانی مرۆڤ ببەخشێ.\nکتوپڕ یەکێک لە ئاپۆرایەکی بەردەمیان هاتە دەرو بەرەوڕوویان هات. یەکێک لە حافیزەکانی لە گەڵ خۆی برد. لەوێ سێ مەیتی لێبوو. بەو کۆمەڵە کچە گەنج و تەمەن منداڵەوەی وا ئەوەندە گریابوون ئیتر دەنگیان دەرنەدەهات. دوو کەسی دیکە دوو حافزەکەی تریان لە گەڵ خۆیان برد. مابووەوە حافزە جەوانەکە. پاش ماوەیەک ژنێک پەیدا بوو و، ئەویش چووە سەر دوو مەیت. چاوساخەکە کە دەبا ئاگای لە هەر هەموویان بێت، لە گەڵ حافزە گەنجەکە رۆیشت و لەوێ لە شوێنێکی گونجاو راوەستا هەتا جوان ئاگای لە هەر چواریان بێت.\nحافزە گەنجەکە بە یارمەتیی گۆچانەکەی هەڵتروشکا. داوای کرد لە مەیتەکان نزیکی بکەنەوە. دەستی بە کفنەکاندا هێنا. گوێی لە گریانە ئارام و هەنسکە خنکاوەکان بوو. ئاپۆرای جەستەکانی هەست پێدەکرد. لێرە بۆنی ژن زیاتر لە بۆنی پیاو دەهات. لە بەر خۆیەوە گوتی “بیگومان ئەم دوو مەیتە نێرینەن.” لە دەروونەوە دڵی بۆ ئافرەتەکان سووتا. دەنگی هەڵبڕی:\nـ “با بزانین یەکەم شەو لە ناو گۆڕدا گوزەران چۆنە تا خۆی بۆ ئامادە بکەین؟ ئەی برای ژیر و ئیماندار! کە هەڵیان گرتی لە سەر شان و لای گۆڕەکەت دایاننای و دووایش خرایتە ناو قەبرەکەوەو گڵ و خۆڵت بەسەردا کرا و کەس‌و کارت بەجێیان هێشتی، دەزانی چ دەگوزەرێ لەمەو دوا؟… دەزانی چیت پێ دەکرێت؟ تۆ تەنیای لە ناو ماڵە تازەکەتدا، ئەی رۆڵەی ئادەم! بزانە تۆ دەبێ خۆی بۆ ئامادە بکەی،… تۆ وا ئەمڕۆ لە سەر رووی زەویت و بەیانیش لە ناوەوەیدای،… ئاخۆ چیت لێ دەکرێ کە خرایتە ناو گۆڕەکەت؟”\nلێرەدا هەستی کرد زیاتر لەوەی ئاگای لە مردووەکان بێت، زیاتر سەرنجی لای ژنەکانە. بۆنەکان لەوە تۆختر بوون وا بۆی دەچوو. درێژەی بە تەڵقینەکەی دا:\nـ “لە شەوی یەکەمی گۆڕدا تاقی کردنەوەیەکی زەحمەت هەیە، هەر کەسێک لێی رزگار ببێ ئەوا لە خۆشی نەبڕاوەدایە و، هەر کەسێکیش لێی دەرنەچێت ئەوا لە ناخۆشی و تاڵایی دۆزەخدا هەتاهەتایە دەناڵێنێت،… زەرەرمەندی دونیاو ئاخیرەتیشە،… ئەو تاقیکردنەوەیەی کاتێک مرۆڤ دەخرێتە ناو گۆڕەکەی و خاک و خۆڵی بەسەردا دەکرێت،… دوو فریشتەی لێ پەیدا دەبن و دایدەنیشێنن و پرسیاری دەربارەی خوادو پێغەمبەر (درودی خودای لێ بێت) و ئیسلام لێ دەکەن.”\nیەکێک لەو گریانانەی سەرنجی حافزە گەنجەکەیان دەقۆستەوە، دەنگی ناسکی کچێک بوو بە دەستی راستیدا. کاتێک هەناسەی دەدایە دەر، برووسکەیەک بە ناو شانەکانی حافزەکەدا دەگەڕا. برووسکەیەک وەک خودی گڕ. لە دڵی خۆیدا بیری لەو پیاوە نەگبەتە دەکردەوە کە ئیستا لە ناو گۆرەکەدا بوو و لەو جەستەیە بێ بەری ببوو وا گریان دەیهەژاند.\nـ “ئێستا پرسیارت لێدەکرێت دەربارەی خوداو پێغەمبەر (درودی خودای لێ بێت) وە ئیسلام، تۆیش ئاواو ئاوا بڵێ (لا إله إلاالله و محمد رسول الله)،…”\nئەوەی کە نەک تەنیا مردووەکە، بەڵکوو ژنەکەیش ئەمشەو بە تەنیا دەمایەوە، بیری برد. گۆچانەکەی دەستی زیاتر گووشی.\nـ “من کان آخر کلامە لا الە الا اللە دخل الجنتە.”\nپیاوێکی بە تەمەن کە بەرامبەری حافزەکە راوەستابوو، سەری دانەویوی هەڵبڕی و بە سەرسوڕمانەوە لێی رووانی.\nـ “ئەی بەندەی خودا کوڕی کارەکەر\nگوێ بگرە لەناو گۆڕی تەنگەبەر\nلە دنیای بێ فەڕ کۆچت کردووە\nلە ئەو لای بێگەڕ خانووت گرتووە\nتۆش وەکو مردووی تر وەک هاو فەردانت\nدوو پەری خودا دێنە سەردانت\nدووی ددان زەردی سووری چاو شینن\nبە گورز و مەتاڵ، بە تەوەر زینن…”\nحافزەکە، وشەکانی “دوو پەری خودا” ی بە تینێکی زیاترەوە گوت. هێشتا نیگاکانی کابرا پیرە عەبەساوەکە نەببوونە گومان کە کتوپڕ دەنگێکی بە سام دونیای داگرت. فڕۆکەکان!… فڕۆکەکان دیسان پەیدا بوونەوە. بوو بە هەرا هەرا و دەنگ وهاوارێک نەبێتەوە. دەنگی بە سامی فڕۆکەکان ئەوەندە زاڵ و بە سام بوون کە دەڵێی قەبرستانەکەی بە مردووەکان و زیندووەکانەوە هەڵلووشی. حافزەکان لە ژیانیاندا قەت شتی وایان نەبینیبوو. بە چەند چرکەیەک دوواتر ئەوسا دەنگی تەقینەوە بە سامەکان هات. دونیا وەک بێشکە دەهات و دەچوو. حافزە گەنجەکە، کە مابوویەوە چی بکا، هەر ئەوەندەی پێکرا رابێتە سەر پێ و بیر لە هەڵاتن بکاتەوە. ئیتر نە ئاسەواری ساردی کفنەکان بە سەر پەنجەکانییەوە مابوون و نە گوێچکەیشی هەناسە نەرم و بزوێنەرەکانیان لە بیر مابوو. لە کاتێکدا گۆچانەکەی بە توندی لە ناو مشتیدا دەگووشی، دەستی کرد بە راکردن. بۆ یەکەم جار لە ژیانیدا بە بێ بیرکردنەوە لە کەوتن، رایکرد. هێشتا چەند هەنگاوێک دوور نەکەوتبووەوە کە قاچی لە شتێکی رەق هەڵەنگووت و،… بە تووندی بە دەمەوە کەوت. کە کەوت سەری قورس قورس بە کێلێکدا درا و جەستەیشی بە سەر شتێکی یەکجار نەرمدا.\nکەس نازانێ حافزە گەنجەکە، پێش مردنی، سەرەتا هەستی بە رەقایی کێلەکە کردبوو، یان بە جەستەی نەرمی ئەو ژنەی وا بۆ چەند ساتێک لەوە پێش، هەناسەکانی، تەڵقینەکەیان لێ شێواندبوو.


پێکهێنانی فراکسیۆنی کۆمۆنیزمی کرێکاری - Mansoor Hekmat\nپێکهێنانی فراکسیۆنی کۆمۆنیزمی کرێکاری\nله مانگی ئاب، به بڵاوبوونه‌وه‌ی ڕاگه‌یاندنێک له لایه‌ن هاوڕێ مه‌نسوور حیکمه‌ته‌وه بۆ تێکۆشه‌رانی حیزب، فراکسیۆنی کۆمۆنیزمی کرێکاری له حیزبدا بوونی خۆی ڕاگه‌یاند. ئه‌وه‌ی لێره‌دا ده‌یخوێننه‌وه وتووێژێکه له‌گه‌ڵ هاوڕێ مه‌نسوور حیکمه‌ت سه‌باره‌ت به پێکهاتنی فراکسیۆن. ئه‌م وتوێژه له ژماره ٥٨ی گۆڤاری "کۆمۆنیست" ئۆرگانی ناوه‌ندیی حیزبی کۆمۆنیستی ئێراندا بڵاو کراوه‌ته‌وه.\nکۆمۆنیست: وه‌ک یه‌که‌مین پرسیارێک، با ئه‌وه بپرسم، که چۆن بوو پێکهێنانی فراکسیۆنتان به پێویست زانی و بۆچی ئێستا پێک ده‌هێنرێ؟ له کۆنگره‌ی دووه‌مدا کۆمۆنیزمی کرێکاری وه‌ک لایه‌نگیرییه‌ک، که‌وته به‌رامبه‌ر حیزب و وه‌ک ده‌رده‌که‌وێت قه‌بووڵ کرا. له‌گه‌ڵ کۆنگره‌ی سێیه‌مدا موشه‌خه‌س بوو، که کۆمۆنیزمی کرێکاری به گشتی وه‌ک تابلۆیه‌کی تازه‌ی لێهاتووه بۆ حیزب که ده‌کرێ له سایه‌یدا پاڵ بده‌یته‌وه و ته‌نانه‌ت له ئاست لافاوی ئاڵوگۆڕه‌کانی دنیای ده‌ره‌وه‌ش که‌مته‌رخه‌م بی و هه‌مان پراتیکی جاران درێژه پێ بده‌ی. به‌م کۆنگره‌یه کۆمۆنیزمی کرێکاری وه‌ک بزووتنه‌وه‌یه‌کی ڕه‌خنه‌گرانه له ڕابه‌ریی حیزبدا باسی کرا. ئایا پێکهێنانی فراکسیۆن درێژکراوه‌ی ئه‌و ڕه‌وته ڕه‌خنه‌گرانه‌یه‌یه؟ له‌چاو ساڵ و نیوێک له‌مه‌وپێش، که کۆنگره‌ی سێ گیرا، ئێستا چ زه‌مینه‌یه‌ک فه‌راهه‌م بووه که کۆمۆنیزمی کرێکاری شکڵی فراکسیۆنێکی ڕێکخراوه‌یی ده‌گرێته خۆی.\nمه‌نسوور حیکمه‌ت: ئه‌گه‌ر بۆ ساتێک په‌یوه‌ندیی مێژوویی هاوبه‌شمان و کادری حیزبی کۆمۆنیست له‌بیر به‌رینه‌وه و سه‌یرێکی هه‌لومه‌رجی ئه‌مڕۆ بکه‌ین و بزانین هه‌ر کاممان چ ئاسۆیه‌کی هه‌یه و چۆن له کۆمۆنیزم تێده‌گات و ده‌یه‌وێت چی بکات، پێم وایه ئه‌وه بۆ هه‌موومان ڕۆشنتر ده‌بێته‌وه که به‌پێی بۆچوون و فیکر و ئه‌وله‌وییه‌ته‌کانی ئه‌مڕۆمان، ئێمه ده‌بوو له پارتگه‌لی سیاسیی جۆراوجۆردا بووینایه. به‌ڵام ئه‌و مێژووه هاوبه‌شه له‌وه به‌هێزتر و به نرختره که ئه‌مڕۆ هه‌ر که‌س خۆی ملی ڕێگا بگرێ و بچێ حیزبێک به‌پێی ئاسۆی خۆی دامه‌زرێنێ، یان بدۆزێته‌وه. حیزبی کۆمۆنیستی ئێران چه‌ند حیزبه له په‌یکه‌ری حیزبێکدا. به‌ره‌یه‌کی یه‌کگرتووه له چه‌ند ڕه‌گه‌ی جیاوازی سۆسیالیزمی ڕادیکاڵ. ئه‌گه‌ر تۆ بته‌وێ حیزبی دڵخوازی خۆت دروست بکه‌یت و نه‌شته‌وێ چاوپۆشی له هه‌موو ئه‌و شتانه بکه‌ی که به‌م حیزبه وه‌ده‌ست هاتوون، فراکسیۆن دروست ده‌که‌ی. فراکسیۆنی کۆمۆنیزمی کرێکاری بۆ ڕێکخستنی جووڵانه‌وه‌ی سۆسیالیستیی کرێکاری له حیزبی کۆمۆنیستی ئێراندا و به‌ده‌سته‌وه‌گرتنی سوکانی ئه‌م حیزبه له لایه‌ن ئه‌م بزووتنه‌وه پێویست و زه‌روورییه. پێکهێنانی فراکسیۆن به مانای ئه‌وه‌یه که ئێمه به‌کرده‌وه وه‌فادارین به‌و بانگه‌شه‌یه‌ی خۆمان که ده‌ڵێین ئه‌م حیزبه چه‌ند ڕه‌گه‌یه له سۆسیالیزمی ڕادیکاڵی هاوچه‌رخ که له یه‌کتر جیاوازن.\nئه‌م فراکسیۆنه ده‌بوو زۆر زووتر پێک بهاتایه. له کۆنگره‌ی "یه‌کێتیی تێکۆشه‌رانیی کۆمۆنیست"ه‌وه هه‌تا ده‌ستپێکردنی باسه‌کانی په‌یوه‌ست به ئاژیتاتۆری کرێکاری ئیتر من بۆم ڕوون بووه‌وه که ئێمه خه‌ریکین باسی چه‌ند کۆمۆنیزم و مارکسیزمی جیاواز ده‌که‌ین. شۆڕشی ٧٩ هه‌موومانی له ڕیزێکی سۆسیالیستی ڕادیکاڵدا کۆ کردبووه‌وه. به دامرکاندنه‌وه‌ی ئه‌و شۆڕشه، هاتنه‌گۆڕی مه‌سه‌له بنه‌ڕه‌تیتر و غه‌یره تاکتیکییه‌کان بۆ ئێمه، که‌لێنه واقیعییه‌کان ده‌کرانه‌وه و به شێوه‌یه‌کی پوخته‌تر به‌یان ده‌کران. باسه‌کانی من له کۆنگره‌ی دووه‌مدا ده‌بوو له به‌یاننامه‌ی فراکسیۆنێکی جیاوازدا بوونایه، نه‌ک وه‌ک ڕاپۆرتی مه‌کته‌بی سیاسی و کۆمیته‌ی ناوه‌ندیی حیزب. ڕاپۆرتی هه‌لومه‌رجی جیهانی و جێگای کۆمۆنیزمیش هه‌ر ئاوا که ئه‌وانیشم هه‌ر به‌نێوی کۆمیته‌ی ناوه‌ندییه‌وه بۆ کۆنگره‌ی سێیه‌م نووسی. ئه‌وه‌ی که ئه‌و کاته بۆچی فراکسیۆن پێک نه‌هات، ته‌نیا ده‌کرێ به حیسابی ئه‌وه دابنرێ، که هێشتا پاشماوه‌ی بۆچوونی "هه‌موومان پێکه‌وه" هه‌ر مابوو. خۆشم به ئه‌ندازه‌ی کافی فاسیله و مه‌ودای نێوان هێڵه‌کانی حیزبی کۆمۆنیستم بۆ ده‌رنه‌که‌وتبوو. له جیاتی پێکهێنانی ڕیزێکی ڕۆشن و سیاسی له‌نێو حیزبدا، بۆ ماوه‌یه‌ک ڕێگای ته‌رویجکردنمان گرته‌به‌ر. له ماوه‌ی نێوان کۆنگره‌ی دووه‌م و سێیه‌مدا ئه‌م که‌لێن و قه‌ڵشتانه‌مان به شێوه‌یه‌کی وردتر و بابه‌تیتر ناسی و دره‌نگخستنی له‌وه زیاتری پێکهێنانی ڕیزێکی جیاواز به هیچ شێوه‌یه‌ک جێگای نه‌بوو.\nکۆمۆنیست: پاش کۆنگره‌ی سێیه‌م شایه‌دی پێکهاتنی کانوونی کۆمۆنیزمی کرێکاری بووین. به‌پێی چ هه‌ڵسه‌نگاندنێک ئه‌و کانوونه پێک هات؟ ئایا پێکهاتنی فراکسیۆن به‌رده‌وامیی کانوونه؟ چ په‌یوه‌ندییه‌ک له‌نێوان کانوون و فراکسیۆندا هه‌یه؟\nمه‌نسوور حیکمه‌ت: له کۆنگره‌ی سێیه‌م گرنگتر به بڕوای من، پلینۆمی سیانزه‌یه‌م بوو که ڕێک پێش کۆنگره گیرا. بۆ ماوه‌یه‌کی زۆر له کۆنگره‌ی دووه‌مه‌وه تا کۆنگره‌ی سێیه‌م، من سکرتێری کۆمیته‌ی ناوه‌ندی بووم و له گه‌ڵ هاوڕێیان ڕه‌زا موقه‌دده‌م و به‌هرۆز میلانی پێکه‌وه کۆمیته‌ی ته‌نفیزی حیزب بووین. که‌واته ئه‌وه‌ی دواتر ناوی لێ نرا کانوون، به‌کرده‌وه له سه‌رووی حیزب بوو، وه له‌و ده‌ره‌یه‌دا بۆمان ده‌رکه‌وت که ئه‌و ئۆتۆمۆبیله‌ی ئێمه به فه‌رمی سوکانه‌که‌یمان به ده‌سته‌وه‌یه، له کرده‌وه‌دا به میکانیزمێکی دیکه ده‌جووڵێته‌وه. هه‌موو پێشڕه‌وی و بڕیاره‌کانمان وه‌کوو ئۆرگانی به‌رزی حیزب، به شێوه‌ی فه‌رمی پشتیوانییان لێ ده‌کرا، به‌ڵام دواتر له پرۆسه‌ی عه‌مه‌لیدا مه‌یلگه‌لی جۆراوجۆرمان به ڕۆشنی هه‌ست پێ ده‌کرد و ده‌مان بینی. ناکرێ به هه‌نگاوی ئیداری ڕووبه‌ڕووی مه‌یلگه‌لی سیاسی ببیته‌وه. هیچ نه‌خشه‌کار و بڕیارنامه و لێپرسینه‌وه‌یه‌ک نه‌ی ده‌توانی، بێ ئاسۆیی و بێ حاڵی ڕادیکاڵیزمی چه‌پ له حیزب و له ڕابه‌ریدا، یان خۆگرتنی ئاسۆی ناسیۆنالیستی له کوردستان، یان ده‌سته‌وه‌ستانی و بێ عه‌مه‌لیی سۆسیال دیموکراتیک له ڕێکخستنه‌کانی ده‌ره‌وه‌دا وه‌ڵام بداته‌وه. بڕیارنامه‌کان و په‌سه‌ندکراوه‌کانمان له بابه‌ت هه‌ڵسوورانی حیزب له کوردستان، سیاسه‌تی ڕێکخستنی کرێکاریمان، نه‌خشه‌کارمان بۆ پێکهێنانی ڕێکخستنی توندوتۆڵ و به‌هێز له ده‌ره‌وه‌ی وڵات، بانگه‌وازه‌کانمان بۆ به‌خۆکه‌وتن و جم و جووڵی تیۆری و سیاسی له ڕابه‌ریی حیزبدا، هه‌موویان ده‌بوونه دیلی واقیعیاتێک که خه‌سڵه‌تی سیاسی و کۆمه‌ڵایه‌تییان بوو. له پلینۆمی سیانزه‌یه‌مدا ئێمه هه‌ر ئه‌مه‌مان وه‌ک ڕاپۆرت وت. ئێمه وتمان مه‌یلی سۆسیالیستیی کرێکاری له حیزبدا که هێزی به‌ره‌وپێشبه‌ری سیاسه‌ته‌کانمانه، مه‌یلێکی که‌مایه‌تییه و به‌کرده‌وه نه‌ریته‌کانی تر له حیزبدا به‌سه‌ریدا زاڵن. له کۆنگره‌ی سێیه‌مدا له ڕاپۆرتی هه‌لومه‌رجی جیهانی و قسه و باسه‌کانی په‌یوه‌ندیدار به‌و ڕاپۆرته‌دا ئێمه باسی جیاوازییه‌کانی خۆمانمان کرد. دوای ئه‌وه به قازانجی خه‌باتی سیاسی به‌رانبه‌ر به مه‌یله‌کانی تر، له ده‌سه‌ڵاتی ئیداری کشاینه‌وه. کانوونی کۆمۆنیزمی کرێکاری لێره‌دا پێک هات. ئه‌و کانوونه (ئه‌و ده‌مه من و ڕه‌زا موقه‌دده‌م و ئیره‌ج ئازه‌رین بووین و پاشان کۆرشی موده‌ڕیسیش پێوه‌ی په‌یوه‌ست بوو) کۆمه‌ڵێک بوو که به‌هێزکردنی کۆمۆنیزمی کرێکارییان چ له حیزب و چ له ده‌ره‌وه‌ی حیزب، به ئامانجی خۆیان دانابوو. کانوون له هه‌نگاوی یه‌که‌مدا ده‌ستی دایه ڕۆشنکردنه‌وه‌ی جیاوازییه‌کانی ئێمه له‌گه‌ڵ مه‌یلگه‌لی تر.\nکۆنگره‌ی سێ، کۆنگره‌ی سه‌نته‌ر بوو له حیزبدا. ڕاپۆرته‌که و یه‌ک دوو وتاری ئێمه نه‌بێ، که چاپیش کرا، کۆنگره مه‌یدانی خۆنیشاندانی سه‌نته‌ر بوو به‌رامبه‌ر به هه‌ندێک حه‌ریفی بچوک و بێ مایه، که سه‌نته‌ر زیندووبوون و خاوه‌ن قسه‌بوونی خۆی له‌وه‌دا ئه‌بینی، که به‌رامبه‌ر به‌و حه‌ریفانه ڕاوه‌ستاوه. هاوڕێیه‌ک به سه‌د و چه‌ند ئیمزاوه له ئه‌ندامانی حیزب، وتارێکی وای له‌سه‌ر مه‌سه‌له ڕێکخراوه‌یییه‌کان دا، که پۆپۆلیسته‌کانی ساڵی ٧٩ له‌چاو ئه‌و ده‌تگووت ڕۆڵه‌ی لۆکسۆمبۆرگن. سه‌نته‌ری حیزبی به دیتنی پۆپۆلیستێکی تر که ده‌کرا بیکاته کیسه‌ی بۆکس گه‌شکه بوو. دنیای ده‌ره‌وه تووشی ته‌کان و هه‌ژانێکی مێژوویی ببوو، چاره‌نووسی سۆسیالیزم و مارکسیزم و بیروباوه‌ڕ و ئه‌رکی شۆڕشی کرێکاری تووشی ئالۆزی و ناڕۆشنییه‌کی بێ وێنه هاتبوو، به‌ڵام سه‌نته‌ری حیزب توانی گوێی خۆی له‌وانه بخه‌وێنێ و له هه‌وڵی ئه‌وه‌دا بێ سه‌رکه‌وتنێکی دژی پۆپۆلیستی تازه به‌ده‌ست بێنێ. ئه‌و چه‌ند ڕۆژه‌ی کۆنگره‌ی سێیه‌م یه‌کێک له تاڵترین سه‌رده‌مه‌کانی ژیانم بوو. ئیتر ئاشکرا بوو که که‌مایه‌تییه‌کی زۆر بچکۆله‌ین له‌نێو کادره‌کانی ئه‌م حیزبه‌دا و ده‌بێ فیکرێک بکه‌ینه‌وه. ئه‌م حیزبه به‌و وه‌زعه‌وه که هه‌یبوو، نه‌ی ده‌توانی وه‌ڵامی پێویستییه‌کان و ئه‌وله‌وییه‌ته‌کانی سۆسیالیزمی کرێکاری بداته‌وه. هاتینه‌وه سه‌ر ئه‌وه که ئه‌گه‌ر پێویسته، ده‌بێ هه‌ر له‌سه‌ره‌وه ده‌ست پێ بکه‌ین. کانوون به‌رهه‌می ئه‌م هه‌ڵسه‌نگاندنه بوو.\nفراکسیۆن به مانایه‌ک به‌رده‌وامیی کاری کانوونه. له کانووندا به‌وه گه‌یشتین که ده‌بێ ده‌خاڵه‌تێکی ڕێکخراوه‌یی چالاکانه له چاره‌نووسی حیزبدا بکه‌ین. کانوون خۆی وه‌ک مه‌رجه‌عێکی نافه‌رمی و ڕۆشنگه‌ر، ئۆرگانێکی گونجاو نه‌بوو بۆ ئه‌م کاره. نه‌مان ده‌ویست کانوون زه‌ینی به مه‌سه‌له‌ی ڕێکخراوه‌ییه‌وه خه‌ریک بێت. کانوون ده‌توانێ ناوه‌ندێک بێت بۆ هاوئاهه‌نگکردنی کۆمه‌ڵێک هه‌ڵسووڕان که سنووری له هه‌ڵسووڕانی حیزبیمان واوه تر ده‌چێ. بێجگه له‌وه‌ش خۆم وه‌ک ئه‌ندامێکی له‌مێژینه‌ی ڕێبه‌رایه‌تی حیزب، نه‌م ده‌ویست و نه‌م ده‌توانی چاره‌نووسی حیزبێک که هه‌تا ئێره هێناومانه،  به‌ده‌ستی ڕه‌وتی خۆبه‌خۆی وه‌زعییه‌ت و ئه‌نجامی ناڕاسته‌وخۆی تێکۆشانمان وه‌ک کانوون بسپێرم. فراکسیۆنی کۆمۆنیزمی کرێکاری وه‌ک ئامرازی ده‌خاڵه‌تی ڕێکخراوه‌یی چالاکانه‌مان له چاره‌نووسی حیزبی کۆمۆنیستدا پێک هاتووه.\nکۆمۆنیست: به‌رچاوترین ئاڵوگۆڕی ناوخۆیی حیزب له‌م ده‌وره‌یه‌دا باسه‌کانی په‌یوه‌ست به تێکۆشانی حیزب له کوردستان و خه‌باتی ناوخۆی سازمانی کوردستانی حیزب بوو، که نووسراوه و به‌ڵگه‌کانی کانوون سه‌باره‌ت به‌م باسانه، خه‌ریکه بڵاو ده‌کرێنه‌وه. ئه‌م باسانه تا چ ڕاده‌یه‌ک له خه‌مڵاندنی مه‌یله‌کانی ناوخۆی حیزبدا و به شێوه‌یه‌کی دیاریکراو له جیاکردنه‌وه‌ی کۆمۆنیزمی کرێکاری له په‌یکه‌ری حیزبدا، ده‌وریان هه‌بووه؟\nمه‌نسوور حیکمه‌ت: خاسییه‌تی ئه‌م باسانه ئه‌وه بوو که هه‌مووانی له‌و واقیعییه‌ته گه‌یاند، که حیزب هێڵ و ڕێبازی جۆراوجۆری به بۆچوونی جیاوازه‌وه تێدایه. ئه‌مه تا ڕاده‌یه‌ک به‌رئه‌نجامی ئه‌وه بوو که کانوونێکی نافه‌رمی ئه‌م باسانه‌ی هێنایه گۆڕ، که به خۆی ده‌گوت که‌مایه‌تی. ئه‌گه‌ر هه‌ر ئه‌م باسانه به‌نێوی مه‌کته‌بی سیاسییه‌وه، یان به‌نێوی کۆمیته‌ی ناوه‌ندییه‌وه بکرایه، ڕه‌نگه به‌پێی نه‌ریته‌کانی تا ئێستا هیچ هه‌ڵوێستێکی موخالیفیان له‌به‌رامبه‌ردا وه‌رنه‌گیرایه و هه‌ر به‌پێی ئه‌و نه‌ریت و ڕێسایه‌ی که هه‌بوو، به ڕواڵه‌ت به‌گه‌ن بکرایه و به‌کرده‌وه پشتگوێ بخرایه. هاتنه ناوه‌وه‌ی باسه‌کان له لایه‌ن کانوونه‌وه، ئه‌ویش به‌و جه‌خته‌ی کانوونه‌وه که ده‌یگوت، ئه‌مه خه‌تی ڕه‌سمی نییه و قسه‌ی چه‌ند که‌سێکی دیاریکراوه، ئیمکانی ئه‌وه‌ی پێک هێنا که موخاله‌فه‌ته واقیعییه‌کان له‌به‌رامبه‌ریدا خۆ نیشان بده‌ن. ڕیزه‌کانی حیزب به‌م جۆره دیتیان، ئه‌و بانگه‌شه‌یه‌ی ئێمه که ده‌ڵێین خه‌ت و ڕێبازی جۆراوجۆر هه‌ن، شتێکی واقیعییه و کادره‌کانی ڕێبه‌رایه‌تی حیزب که تا ئه‌و کاته وه‌ک ڕۆحێک له چه‌ند جه‌سته‌دا به‌رچاو ده‌که‌وتن له ڕاستیدا نوێنه‌ری مه‌یلی جۆراوجۆرن. به تایبه‌تی له کوردستان له گه‌ڵ ئه‌وه به‌ره‌وڕوو بوون، که له‌نێو خه‌ته‌کاندا یه‌کێکیان هه‌ڵبژێرن. گرنگیی باسه‌کانی کوردستان له‌وه‌دا بوو که سه‌رنجی ڕیزه‌کانی حیزبی به‌ره‌و ناکۆکییه‌کان ڕاکێشا و کۆتایی هێنا به ڕواڵه‌تی یه‌کپارچه‌یی کۆمیته‌ی ناوه‌ندی که ئه‌م ڕواڵه‌ته یه‌کپارچه‌یییه خۆی به‌رهه‌می ئه‌وه بوو، که خه‌تێک به ڕواڵه‌ت له لایه‌ن باقییه‌وه په‌سه‌ند ده‌کرا. باسه‌کانی کوردستان خۆیان له بوون و نه‌بوونی مه‌یلی کۆمۆنیزمی کرێکاریدا کاریگه‌رییان نه‌بوو. ڕه‌نگه مه‌یلی تازه له‌م نێوه‌دا شکڵیان گرتبێ، وه‌لێ ناکۆکی و جیاوازی ئێمه له‌گه‌ڵ مه‌یله‌کانی دیکه له‌پێش ئه‌م باسانه‌دا بوون. ئه‌و شته‌ی له‌م باسانه‌دا به‌ده‌ست هات، بریتی بوو له هۆشیاریی سیاسیی زیاتر له‌نێو ئه‌ندامان و تێکۆشه‌رانی حیزب له کوردستان و هاتنه‌سه‌ر هه‌ڵبژاردن له‌نێو مه‌یله‌کاندا. خودی ئه‌م باسانه به ته‌نیا بۆ جیاکردنه‌وه‌ی ته‌واوه‌تی مه‌یلی کۆمۆنیستی کرێکاری له کوردستان به‌س نین. زۆربه‌ی تێکۆشه‌رانی حیزب له ڕێکخراوی کوردستاندا به قازانجی کانوون هه‌ڵوێستان وه‌رگرت. به‌ڵام سه‌رئه‌نجامی ئه‌م هه‌ڵوێستگرتنه لێکهه‌ڵوه‌شانی چه‌پ و ڕاست و په‌یدابوونی مه‌یلێکی چه‌پ بوو، که خۆی ده‌بێ له‌نێو خۆیدا به‌پێی بنه‌ماکانی خه‌تی کۆمۆنیزمی کرێکاری ته‌ته‌ڵه بکرێ.\nکۆمۆنیست: له کرده‌وه‌دا مه‌یلگه‌لی تر له حیزبدا نه‌یویستووه بوونی ڕه‌سمی خۆی ده‌رخا و لانی که‌م له ڕێکخراوی کوردستاندا هیچ مه‌یلێکی چالاک و هه‌ڵسووڕاوی تر به ڕاشکاوی خه‌ریکی نیشاندانی وجودی ڕێکخراوه‌یی خۆیشی نییه. کۆمۆنیزمی کرێکاری تاقه مه‌یلی ئیسپاتی بووه له حیزبدا. سنووری نێوان مه‌یله‌کان چۆن دیاری ده‌کرێت؟ سه‌نگ و سووکی نێوان مه‌یله‌کان ئێستا چۆن ده‌بینی؟\nمه‌نسوور حیکمه‌ت: مه‌یله‌کانی تر قسه‌یان کردووه، به‌ڵام ئه‌و ئۆتۆریته و توانا و کاریگه‌رییه‌یان نییه که له سه‌رده‌می باسه‌کانی کانوون و ڕێبه‌رایه‌تی کۆمه‌ڵه‌دا هه‌بوو. ئه‌و گرنگییه‌شیان نییه. به‌ڵام سنوو‌ری نێوان مه‌یله‌کان به‌پێی ئه‌وه دیاری ناکرێ که چ جیاوازییه‌کمان له‌گه‌ڵ فڵانه نووسراوه‌ی نێو بڵاوکراوه‌ی ناوخۆییدا هه‌یه. من پێشتر ڕاست و چه‌پ و ناوه‌ندم له حیزبدا به‌پێی بۆچوون و ڕه‌وشتیان ده‌سته‌به‌ندی کردووه و له "جیاوازییه‌کانی ئێمه"دا، هه‌روه‌ها له‌و به‌ڵگه‌نامانه‌ی باسه‌کانی کوردستاندا که قه‌راره بڵاو بکرێنه‌وه باس کردووه. له بابه‌ت سه‌نگ و سووکی نێوان مه‌یله‌کان، ئه‌گه‌ر مه‌به‌ستتان شێوه‌ی ڕیزبه‌ستنی ئه‌ندامان و تێکۆشه‌ران بێ، ده‌بێ بڵێم هه‌ر له‌م ده‌وره‌یه‌دا، ژماره‌یه‌کی زۆر و له‌وانه زۆربه‌ی نزیک به ئه‌ندامانی خودی کۆمیته‌ی ناوه‌ندی، به فراکسیۆنه‌وه په‌یوه‌ست بوون. به‌ڵام قورسایی ئه‌سڵی فراکسیۆن نه‌ک له چه‌ندایه‌تی و ژماره‌ی که‌سانێکدایه که پێی وابه‌سته‌ن، به‌ڵکه له‌و واقیعییه‌ته‌دایه که تاقه ڕه‌وتێکه، چوارچێوه‌یه‌کی سیسته‌ماتیک بۆ هه‌ڵسووڕانێکی کۆمۆنیستی له دنیای ئه‌مڕۆدا به‌ده‌سته‌وه ده‌دا. هه‌ر ئه‌مه ڕێگه‌ی له‌وه گرتووه، که مه‌یلێکی تر به فه‌رمی له هه‌مبه‌ر ئه‌م فراکسیۆنه‌دا شکڵ بگرێ.\nکۆمۆنیست: حیزبی کۆمۆنیست شوێنی له‌ده‌وری یه‌ک کۆبوونه‌وه‌ی سۆسیالیزمی ڕادیکاڵی ئێران بووه. ئه‌م سۆسیالیزمه قسه‌یه‌کی نییه بیکات و هیچ ئاسۆیه‌کی جیاواز و تایبه‌تی له کۆمه‌ڵدا له‌به‌رچاو نییه. ئه‌م سۆسیالیزمه به‌هه‌رحاڵ ناچاره حیزب به مه‌یلێکی ئیسپاتی بسپێرێ که ساغه له‌سه‌ر ئه‌وه‌ی خۆی ده‌فته‌ری ئیئتیلافه‌که‌یان ببه‌ستێ. پرسیاره‌که‌ی من ئه‌وه‌یه: بێجگه له‌م حیزبه که هه‌یه که‌ره‌سته و ماته‌ریاڵی واقیعی بۆ پێکهێنانی حیزبێکی سۆسیالیستی کرێکاری به چ ڕاده‌یه‌ک هه‌یه؟ خه‌باتی ئێستا بۆ یه‌کبنه‌کردنه‌وه‌ی حیزبی کۆمۆنیست و به‌ده‌سته‌وه‌گرتنی ئه‌و حیزبه، چ جێگا و شوێنێکی له پێکهێنانی حیزبێکی سۆسیالیستیی کرێکاریدا هه‌یه؟\nمه‌نسوور حیکمه‌ت: ماته‌ریاڵ و که‌ره‌سته‌ی حیزبی کۆمۆنیستی کرێکاری، نه‌ریتی خه‌باتی سۆسیالیستیی کرێکارییه که له‌نێو کۆمه‌ڵدا هه‌یه. به مارکسیزم: به بڕوای من ئه‌و نه‌ریته بووه‌ته خاوه‌نی ئاسۆیه‌کی زیندوو و خه‌وشهه‌ڵنه‌گری مارکسیزم، له‌وێوه خۆشبه‌ختانه ئه‌وانه‌ی قه‌واره‌ی کۆمه‌ڵایه‌تییان له‌م تیۆری و جیهانبینییه‌دا جێی نابێته‌وه، خه‌ریکن ده‌ستی لێ هه‌ڵده‌گرن. ناڕه‌زایه‌تی دژی کاپیتالیستی کرێکار ئه‌وه‌نده به‌رینه که بۆ خنکاندنی ئه‌و ناڕه‌زایه‌تییه که سوپای چه‌ند ملیۆنی تۆڕی جۆراوجۆری هه‌واڵگری بۆ گۆڕینی حه‌قیقه‌ت و گه‌لێک ڕادیۆ و ڕۆژنامه، خه‌رجی گه‌وره‌یان بۆ ده‌کرێ. ئه‌گه‌ر که‌سێک بیه‌وێت سۆسیالیزمی زیندووی کرێکاری ببینێ، من هه‌ر ئه‌م چه‌ند ژماره‌یه‌ی "کارگه‌ری ئه‌مروز"ی پێ نیشان ده‌ده‌م. له "جه‌مال چراخوه‌یسی"یه‌وه هه‌تا "جری تاکر"، ڕیزێکی به‌رینه له نوێنه‌رانی سۆسیالیستیی چینی کرێکار. بزووتنه‌وه‌ی ئێمه په‌ڕاگه‌نده‌یه، ئاڵۆزه، خۆی کۆ نه‌کردۆ‌ته‌وه، یه‌کگرتوو نییه، هه‌زار و یه‌ک خورافه کاری تێ ده‌کا، به‌ڵام هه‌یه و زیندووه. جگه له‌مه‌ش وا دیاره کۆمۆنیزمی کرێکاری به ڕووداوه‌کانی ئه‌م دوایییه‌ی جیهان، جارێکی تر ده‌رفه‌تی ده‌ست ده‌که‌وێ وه‌ک لایه‌نێکی سه‌ره‌کی له کێشه‌ی کۆمه‌ڵایه‌تیدا پێ بنێته مه‌یدان.\nبه‌ڵام له بابه‌ت به‌شی دووه‌می پرسیاره‌که‌تانه‌وه، ده‌بێ بڵێم به بڕوای من بۆ ئێمه ئه‌م مه‌سه‌له‌یه حه‌یاتییه. نزیکترین بزووتنه‌وه‌یه‌ک که ده‌توانێ له چاره‌نووسی سۆسیالیزمی کرێکاریدا به‌هۆی ڕێکخراوێکی حیزبی، ڕێکخراوێکی وا که ده‌توانێ ئه‌رکی جۆراوجۆر و ئاڵۆز به‌ڕێوه‌به‌رێ و ده‌خاڵه‌ت بکات، ئێمه‌ین. ڕه‌خنه‌یه‌کی سه‌ره‌کیم له تێکۆشه‌رانی سۆسیالستیی کرێکاری ئه‌وه‌یه، له ئاسۆی عه‌مه‌لی سه‌باره‌ت به حیزبایه‌تی و پێکهێنانی یه‌کگرتوویی به‌رین و پڕ جم و جووڵ دوورن. سه‌نگه‌ربه‌ندییه‌کانی ئه‌مڕۆی کرێکارانی سۆسیالیست ناوچه‌یی و جێجێیه. ئاسۆکان که‌م تا زۆر هه‌ر له سنووری وڵاته‌کاندا ده‌مێننه‌وه و له سنووری هه‌ر وڵاتێکیشدا ڕادیکاڵیزه‌کردنه‌وه‌ی ئه‌و بزووتنه‌وانه که ئێستا هه‌ن، ناوه‌ڕۆکی سه‌ره‌کیی تێکۆشانی کرێکارانی سۆسیالیسته. ئه‌مانه هه‌موو ده‌بێ هه‌بن. به‌ڵام سه‌ره‌نجام کرێکار ده‌بێ به حیزب و ئینته‌رناسیۆناڵی خۆیه‌وه بێته مه‌یدان. مه‌یدانی کێشه و به‌رامبه‌رکێی گه‌وره و به‌رین. کێشه له‌سه‌ر بیروباوه‌ڕی به ملیۆن که‌س، له‌سه‌ر چاره‌نووسی نه‌وه‌کانی کرێکار، له‌سه‌ر سیسته‌مه کۆمه‌ڵایه‌تییه‌کان و له‌سه‌ر سه‌ره‌نجامی خاوندارێتی و شتی تری له‌م چه‌شنه. له‌م هه‌ڵوێسته‌وه، من ده‌ست له‌و حیزبه هه‌ڵناگرم که ئێستا هه‌یه و ته‌نانه‌ت هه‌ر ئێستا ماشێنێکی ڕێکخستن و ته‌بلیغ و ته‌رویجی تا ڕاده‌یه‌ک به‌هێزه، ته‌نانه‌ت له‌چاو ڕێکخراوه ڕادیکاڵه کرێکارییه‌کان له ئه‌ورووپا و ئه‌مه‌ریکا. ئه‌م حیزبه ده‌توانێ هۆیه‌کی زۆر کارامه بێ بۆ ده‌خاڵه‌تی کاریگه‌رمان له بزووتنه‌وه‌ی سۆسیالستیی کرێکاریدا چ له ئێران و چ له جیهان. به بڕوای من کۆمۆنیست و کرێکاری ئێرانی که بیه‌وێ کاریگه‌ریی ماددی و هه‌ستپێکراو بکاته سه‌ر دنیای ده‌ره‌وه‌ی خۆی، ناتوانێ چاوپۆشی له حیزبی کۆمۆنیستی ئێران بکات.\nکۆمۆنیست: له نه‌ریتی چه‌پی مه‌کته‌بی و فیرقه‌ییدا، یه‌کبنه‌بوونه‌وه و یه‌ک مه‌یلی بوونه‌وه هه‌میشه به مانای به‌رزکردنه‌وه‌ی دیواره‌کانی فیرقه و هه‌نگاوێکی تره به‌ره‌و به‌تاککه‌وتنه‌وه. له خه‌باتدا به یه‌کبنه‌کردنه‌وه‌ی حیزب که بێگومان به مانای یه‌کبنه‌کردنه‌وه‌ی حیزبه له باری جێگاوشوێنه کۆمه‌ڵایه‌تییه‌که‌یه‌وه، چ نیشانه و پێوانه‌یه‌کی به‌رچاو هه‌یه که ئه‌م خه‌باته له نه‌ریتی کێشه‌ی ناوخۆی فیرقه‌کان جیا ده‌کاته‌وه؟\nمه‌نسوور حیکمه‌ت: سیکتاریزم به مانای خۆجیاکردنه‌وه له فیرقه‌که‌ی په‌ناده‌ستی خۆت نییه. به مانای فیرقه‌بوونه به گشتی و جیابوونه‌وه‌یه له‌جه‌رگه‌ی کۆمه‌ڵایه‌تیی خه‌باتی چینایه‌تی، له جه‌رگه‌ی کۆمه‌ڵایه‌تیی خه‌باتی چینه‌کان. بناغه‌ی سه‌ره‌کی باسی کۆمۆنیزمی کرێکاری، که ئه‌گه‌ر که‌سێک به‌دڵ سه‌رنجی دابێته ناوه‌ڕۆکه‌که‌ی بۆی ده‌رده‌که‌وێ، ڕه‌خنه‌گرتنه له خه‌سڵه‌تی فیرقه‌یی چه‌پی ڕادیکاڵی تا ئێستا. له‌م باسانه‌دا من باسی دوو جۆره ته‌ریکی و به‌تاککه‌وتنه‌وه‌م کردووه که په‌یوه‌ندی ڕاسته‌وخۆی پێکه‌وه هه‌یه. به‌تاککه‌وتنه‌وه له چینی کرێکار و به تاککه‌وتنه‌وه له کێشمه‌کێشه سه‌ره‌کییه کۆمه‌ڵایه‌تییه‌کان. چه‌پی ڕادیکاڵ نه‌ک هه‌ر له ئێران به‌ڵکوو له ئاستی جیهاندا، له جه‌رگه‌ی ناڕه‌زایه‌تیی کرێکاریدا نه‌بوو. بزووتنه‌وه‌یه‌کی کرێکاری به مانای خه‌ڵکناسانه و کۆمه‌ڵناسی ئه‌و وشه‌یه نه‌بوو (جیایی ئایدیۆلۆژیکی ئه‌م چه‌په له مارکسیزم و تیۆری شۆڕشی کرێکاریش به جێی خۆی). بێجگه له‌مه‌ش ته‌نانه‌ت تاقه یه‌ک بزووتنه‌وه‌ی کرێکاریش به‌بێ ئه‌وه‌ی له‌نێو دڵی کێشمه‌کێشه سه‌ره‌کییه کۆمه‌ڵایه‌تییه‌کاندا له هه‌ر ده‌وره‌یه‌کدا ئاماده‌یی هه‌بێ، هیچ کاریگه‌رییه‌کی لێ ناوه‌شێته‌وه. ئه‌مه جۆرێکی تره له جیایی و به‌تاککه‌وتنه‌وه که زۆر ڕێکخراوی کرێکاریش، وه‌ک یه‌کێتییه‌کان، ڕه‌وتگه‌لی ئانارکۆسه‌ندیکالیست و ئه‌مانه، گیرۆده‌ی بوون. جیایی له‌و کێشه فیکرییانه که خه‌ریکه باڵانسی فیکریی کۆمه‌ڵی ئه‌م سه‌رده‌مه دیاری ده‌کات، جیایی له کێشه‌ی "ئیتیڵاعاتی" و "سوئی ئیتیڵاعاتی"، جیایی له خه‌بات بۆ نیشاندانی ئاسۆی کۆمه‌ڵی مرۆیی، جیایی له ته‌واوی ئه‌و بزاوته کۆمه‌ڵایه‌تییانه که خه‌ریکه چاره‌نووسی ئه‌م وه‌چه‌یه‌ی مرۆڤه‌کان دیاری ده‌کات. جیایی و به‌تاککه‌وتنه‌وه به‌و مانایه‌ی باسم کرد، ڕه‌گه‌یه‌کی سه‌ره‌کییه له ڕه‌خنه‌ی ئێمه به‌رامبه‌ر به مێژووی سۆسیالیزمی ڕادیکاڵی نیو سه‌ده‌ی ڕابردوو. یه‌کبنه‌بوونه‌وه‌مان یانی، ڕزگاربوونمان له چنگ ته‌واوی ئه‌و ڕه‌گه شێوه سۆسیالیستییه ڕادیکاڵانه که ئه‌م به‌تاککه‌وتنه‌وه و فیرقه‌گه‌رایییه له زاتیان و له بوونی کۆمه‌ڵایه‌تییاندایه. یه‌کبنه‌بوونه‌وه یانی ڕزگارکردنی بزاڤی حیزبی کۆمۆنیزمی کرێکاری له چنگ ڕه‌وتگه‌لێک که دنیا له چوارچێوه‌ی فیرقه‌که‌ی خۆیاندا ده‌بینن. حه‌ره‌که‌تی خودی ئێمه باشترین به‌ڵگه‌یه بۆ نیشاندانی ئه‌وه که ئێمه فیرقه‌گه‌ری به گشتی، به قازانجی نیشاندانی وجوودی کۆمه‌ڵایه‌تی، ده‌ده‌ینه به‌ر ڕه‌خنه و وه‌لای ده‌نێین. هه‌ر له‌وه‌وه که ڕه‌خنه‌مان له ده‌سته‌واژه‌ی مه‌کته‌بی و فیرقه‌گه‌رانه له مێژووی شۆڕشی ڕووسیادا گرت، ته‌نانه‌ت خستنه‌ڕووی سیاسه‌تی ڕێکخستنی کرێکاری له‌سه‌ر بنه‌مای به فه‌رمیناسینی جم و جووڵی کۆمه‌ڵایه‌تیی خودی چینی کرێکار، به‌ڵگه‌ی جیابوونه‌وه‌ی قووڵ و خێرامانه له ئاسۆی فیرقه‌یی چه‌پی مه‌وجوود. ئێمه کێشه‌ی فیرقه‌ییمان له‌گه‌ڵ که‌س نییه. به‌ڵام حازریش نین چینه‌کان و ڕه‌وتگه‌لێک که ئاسۆی جۆراوجۆر و جیاوازیان هه‌یه، پێکه‌وه بکه‌ینه ناو تووره‌که‌یه‌ک. ڕێک به پێچه‌وانه‌وه، بۆ ئه‌وه‌ی ببێ به ڕه‌وتێکی کۆمه‌ڵایه‌تی به‌هێز و قودره‌تمه‌ند، پێویسته له چنگ هه‌موو ڕه‌گه‌یه‌کی سۆسیالیزمی فیرقه‌یی که تایبه‌تی ڕووناکبیرانی ناڕازییه، ڕزگار بێت.\nکۆمۆنیست: مه‌یلی کۆمۆنیزمی کرێکاری، به شێوه‌یه‌کی دیاریکراو له گه‌لێک وتار و نووسراوه و به‌ڵگه‌نامه‌دا که خۆت له بڵاوکراوه حیزبییه‌کاندا نووسیوتن، وه یان به ڕێبه‌رایه‌تی حیزب دراون، بۆ مه‌یدانه جۆراوجۆره‌کان ته‌رح و گه‌ڵاڵه و ئۆلگووی جیاوازی دیاری کردووه. بێجگه له‌م ته‌رح و ئۆلگووانه، نه‌خشه‌ی هه‌ڵسووڕانی گشتیتری فراکسیۆن چییه؟\nمه‌نسوور حیکمه‌ت: له باری عه‌مه‌لییه‌وه ئێمه ده‌مانه‌وێ له کورتترین ماوه‌دا حیزب به‌ده‌سته‌وه بگرین و هه‌تا کۆنگره‌ی چواره‌م ته‌کلیفی مه‌یله‌کان له‌م حیزبه‌دا ڕوون بکه‌ینه‌وه. به‌ڵام به گشتی، ئێمه ده‌مانه‌وێ شێوه‌یه‌ک له تێکۆشان و هه‌ڵسووڕان له حیزبی کۆمۆنیستدا جێگیر بکه‌ین، که حیزب ببێته شوێنی ته‌بیعی و سازگاری هه‌ڵسووڕان بۆ تێکۆشه‌رانی سۆسیالیزمی کرێکاری و تێکۆشه‌رانی بزووتنه‌وه‌کانی دیکه له‌نێو ئه‌م حیزبه‌دا هه‌ست به نامۆیی و ناسازگاری بکه‌ن. ئه‌مه جۆرێکی جیاوازه بۆ نیشاندان و ده‌رخستنی بوونی حیزب له کۆمه‌ڵدا. له بابه‌ت ئه‌م ئۆلگوو و ته‌رحانه به شێوه‌یه‌کی دیارکراو، به تایبه‌ت له پلاتفۆرمێکدا که به پلینۆمی هه‌ژده‌یه‌می ده‌یده‌ین، ده‌نووسین. به‌ڵام به گشتی، ئێمه شێوه‌ی تێکۆشانی حیزب و ئه‌وله‌وییه‌ته‌کانی حیزبی کۆمۆنیست نه‌ک هه‌ر له بزووتنه‌وه‌ی کرێکاری ئێراندا به‌ڵکوو له ئاستی جیهاندا بۆ ئه‌و مرۆڤه ئاسایییانه که هه‌موو ڕۆژێ خه‌ریکن ده‌چنه سه‌رکاری خۆیان، بکه‌ینه شتێکی به‌رچاو و هه‌ستپێکراو. ده‌مانه‌وێ هێزێکی گۆڕینی وه‌زعیه‌تی ماددی کۆمه‌ڵ بین. که‌وایه بزووتنه‌وه‌که‌ی ئێمه به ته‌مای پته‌وکردنه‌وه‌ی په‌یوه‌ندیی حیزب و چینی کرێکاره. یانی ئه‌وه‌ی که حیزب بچێته نێو مه‌یدانه سه‌ره‌کییه‌کانی کێشه‌ی کۆمه‌ڵایه‌تی. هه‌وڵ ده‌ده‌ین حیزبی کۆمۆنیست بۆ هه‌میشه له ئه‌ڵقه‌ی پارتگه‌لی ڕادیکاڵ و چه‌پی ئێران بێته دنیای واقیعی و به‌ره‌و ڕووی هێزه واقیعی و کاریگه‌ره‌کانی دنیای ئه‌مڕۆ بێته‌وه.\nکۆمۆنیست: له بابه‌ت ئه‌و حیزبه‌وه که ده‌بێ دروست بکرێ، تا ئێستا له زۆر جێگا نووسیوته و قسه‌ت کردووه. دیمه‌نی ئه‌م حیزبه چۆن ده‌بینی؟\nمه‌نسوور حیکمه‌ت: له بابه‌ت شێوه‌ی تێکۆشانی ئه‌و حیزبه‌وه، ده‌کرێ گه‌لێک نموونه باس بکه‌ین. به‌ڵام من لێره‌دا، ته‌نیا چه‌ند قسه‌یه‌ک ده‌که‌م. حیزبی ئێمه حیزبێک ده‌بێ که له چاره‌نووسی ئه‌م نه‌وه‌یه له کرێکاران ده‌خاڵه‌ت و کاریگه‌ری هه‌یه، چ له ئاستی جیهانیدا حیزبێک ده‌بێ که له پێکهێنانی یه‌کگرتنی جیهانیی کرێکاراندا ده‌خاڵه‌تی هه‌یه و هه‌روه‌ها له کێشه سه‌ره‌کییه‌کانی دنیای ئه‌مڕۆدا. حیزبی ئه‌و کرێکاره سۆسیالیستانه ده‌بێ که سه‌باره‌ت به ته‌واوی دنیا و هه‌موو نه‌زم و نیزامی ئه‌م دنیایه قسه‌یان هه‌یه و ده‌یکه‌ن، حیزبێک که پارێزه‌ری ناسراو و به‌هێزی بیری سۆسیالستی و کرێکارییه و توانای ئه‌وه‌ی هه‌یه که قسه‌ی خۆی بگه‌یه‌نێته گوێی جه‌ماوه‌ری به‌رین. حیزبێکی به دیسپلین، سازمانده‌ر و تێگه‌یشتوو، که وه‌ک ئه‌ڵقه‌ی په‌یوه‌ندی و هێزی ئیلهامبه‌خش. ڕێنوێن بۆ هه‌موو شه‌ڕه‌کانی سۆسیالیزمی کرێکاری له مه‌یدانی ئابووری و سیاسه‌ت و فه‌رهه‌نگ و ئاکاردا کار ده‌کات. به‌رزه‌فڕانه‌یه؟ بۆ که‌سانێک که دونیاکه‌یان له سنووری نامه‌کانی بازرگان و هه‌ڵسووڕانی سه‌رمێزی کتێبه‌که‌یان واوه‌تر ناچێ، ڕه‌نگه وابێ! بۆ که‌سێک که په‌یڕه‌وی مانیفێستی کۆمۆنیسته، نه‌خێر. "به‌رزه‌فڕبوون" ئاوا، مه‌رجی ئه‌ندامه‌تییه له‌و حیزبه‌دا.\nسه‌رچاوه: گفتگو پيرامون اطلاعيه در مورد تشکيل فراکسيون کمونيسم کارگرى در حزب کمونيست ايران\n"کمونیست" شماره ٥٨، مرداد ١٣٦٩\nتایپکردنه‌وه‌ی: کاوه عومه‌ر


لایەنە ناڕازییەكان داوای ژماردنەوەی سەرجەم دەنگەكان دەكەن – تۆڕی میدیایی خەڵک\n2018/07/12 - 12:48 PM\nچوار لایەنی ناڕازی لەهەولێر بەفەرمی بایكۆتی دووبارە ژماردنەوەی دەستی دەنگەكانیان كرد و داوا دەكەن یاسای هەڵبژاردن وەك خۆی جێبەجێ بكرێت و دووبارە دەنگەكان بەدەست بژمێردرێنەوە.\nكەمال هەمزە كارگێڕی دەزگای هەڵبژاردنی كۆمەڵی ئیسلامی كوردستان لەكۆنگرەیەكی رۆژنامەوانیدا بەیاننامەی چوار لایەنە نارازییەكەی خوێندەوە “ئێمە بەبەڵگە ساختەكاری دەنگەكەمان سەلماند بۆ هەڵبژاردنی ئەنجومەنی نوێنەرانی عێراق و بەپێی رێكارەكانیش سكاڵامان تۆمار كرد”.\nوتیشی “لەماددەی یەكی هەمواری سێیەمی یاسای ژمارە 45ی ساڵی 2013 لەئەنجومەنی نوێنەران كە دادگای فیدراڵی پەسەندی كردووە، كۆمسیۆن پابەندی ژماردنەوەی دەستی دەنگەكان دەبێت لەگشت وێستگەكان، بەڵام ئەوەی كۆمسیۆن دەیكات ژمارەیەكی كەمی سندوقەكانە، كە 215 سندوقە لەكۆی 3 هەزار و 92 سندوق كە دەكاتە رێژەی لە 6.9%ی كۆی دەنگەكان، سەرەڕای ئەوەی كۆمەڵێك سكاڵامان بەهەند وەرنەگیرابوو و دەنگەكان بەدەست هەژمار ناكرێتەوە”.\nئەوەشی خستەڕوو، خودی كۆمسیۆن بەئەنجامدانی ئەوكارەی لەژێر پرسیاردایە، چونكه  تائێستا بەفەرمی وەڵامی هیچ سكاڵایەكی ئێمەی نەداوەتەوە و بنەمای هاوبەشی پێشێل كردووە و شەفاف نییە لەپێدانی زانیاری بەلایەنەكان و رێگری دەكات لەراگەیاندنەكان.\nراشیگەیاند، پێویستە هاوتاكردنی پەنجەمۆری دەنگدەران بكرێت، بەڵام كۆمسیۆن پێشێلی یاساكە دەكات بەجێبەجێ نەكردنی ئەم رێكارە.\nئەوەشی خستەڕوو، ئەم چوارلایەنە سیاسییه یەكگرتوو و گۆڕان و هاوپەیمانی و كۆمەڵ داوا دەكەن كۆمسیۆن سەرەتا بەفەرمی وەڵامی تانە و سكاڵاكانیان بداتەوە و ژماردنەوەی دەستی دەنگەكان دووبارە بكاتەوە و یاساكە وەك خۆی جێبەجێ بكات لەگەڵ بەراورد كردنی باركۆدی فۆرمەكان.\nوتیشی “بایكۆتی پرۆسەكە دەكەین تاوەكو جێبەجێ كردنی ئەو داواكارییەكانمان”.